Kisah Benar Plot Rompakan Bank Yang Seakan-Akan Filem "SAW"

Brian Well merupakan seorang penghantar piza di restoran Mama-Mia’s Pizza-Ria. Pada hari kejadian, dia bekerja seperti biasa sehinggalah terdapat satu pesanan piza pada jam 1.30 PM.

Lelaki berusia 46 tahun ini diarahkan untuk menghantar 2 keping piza bersaiz kecil ke sebuah alamat yang terletak di pinggir bandar.

Namun, apabila Brian sampai di alamat tersebut, segala-galanya berubah dengan pantas. Alamat yang yang mana Brian dihantar bukanlah sebuah rumah tetapi sebuah menara transmisi TV yang dikelilingi oleh hutan.

Kisah sebenar yang berlaku di situ kekal misteri, namun apa yang diketahui adalah seseorang telah memasangkan bom kolar pada leher Brian.

Kemudian, Brian Well diarahkan untuk merompak sebuah bank, dan jika dia enggan, bom tersebut akan meletup.

Maka bermulalah antara satu kisah rompakan bank yang paling pelik dalam sejarah, yang menginspirasikan siri Netflix bertajuk "Evil Genius".

Ketika berada di bank tersebut, Brian memberikan satu nota kepada juruwang menuntut wang sebanyak RM1 juta dalam masa 15 minit.

Walaubagaimanapun, juruwang tersebut menjelaskan bahawa dia tidak dapat mengumpulkan jumlah wang yang sebegitu banyak dalam masa 15 minit, dan hanya memberikan RM35,708 kepada Brian.

Walaupun Brian membawa sepucuk pistol yang direka khas dalam bentuk tongkat, dan walaupun penjenayah yang memasangkan bom di lehernya memberitahu bahawa dia sedang diperhatikan, namun Brian yang berasa gementar dan takut akhirnya meninggalkan bank dengan wang yang diberikan juruwang itu.

Sejurus kemudian, pihak bank menghubungi polis yang dengan pantas menemui Brian Well sedang berdiri di luar keretanya di sebuah lot parkir. Dan ketika inilah semuanya bertukar menjadi satu adegan ngeri.

Brian memberitahu pihak polis bahawa seseorang telah memasang bom di lehernya dan ia akan meletup melainkan jika dia menyelesaikan "scavenger hunt" yang akan memberinya kunci dan kod untuk membebaskan diri dari peranti itu.

Ketika polis menghubungi skuad bom dan berlindung daripada kemungkinan berlakunya letupan, Brian duduk di lot parkir sebuah kedai cermin mata berhampiran bank tersebut.

30 minit selepas rompakan dilakukan dan 3 minit sebelum skuad bom tiba, Brian ditimpa nasib malang apabila bom tersebut meletup.

Letupan tersebut membuatkan dada Brian berlubang dan membunuhnya di tempat kejadian.

Pihak berkuasa kemudian mula mencari kereta Brian yang membawa kepada petunjuk "scavenger hunt" tersebut, yang mana membuktikan bahawa segala apa yang diberitahu oleh Brian adalah benar.

Klu pertama telah diperoleh oleh Brian pada waktu di antara dia meninggalkan bank dan ketika polis menemuinya.

Ia merupakan nota dua muka surat menjelaskan bahawa petunjuk yang lain akan membolehkannya dia terus hidup dan kemudiannya mengarahkannya ke petunjuk seterusnya.

Namun apabila pihak polis sedang mengikut telunjuk petunjuk seterusnya, mereka mendapati bahawa seseorang telah mengubahnya.

Pihak berkuasa mempunyai alasan yang lebih kuat untuk mengesyaki bahawa Brian Wells berada di pihak yang benar dan terdapat lebih daripad seorang yang merancang plot aneh ini.

Dan bukan sahaja plot Evil Genius ini tersangat aneh, malah ia sangat rumit dan penuh dengan cerita-cerita yang bertentangan dari mereka yang terlibat.

Perkara yang menjadi lebih rumit tiga minggu selepas rompakan bank yang gagal itu apabila seorang lelaki bernama Bill Rothstein menelefon pihak polis dan mengaku bahawa terdapat mayat di dalam peti sejuknya.

Selepas tiba di rumahnya, pihak polis mendapati bahawa mayat tersebut adalah seorang lelaki bernama James Roden.

Polis tidak lama lagi mendapati bahawa tubuhnya adalah milik seorang lelaki bernama James Roden. Pada mulanya, Bill memberitahu polis bahawa kematian James tidak ada kaitan dengan kes Brian Wells.

Sebaliknya, beliau berkata bekas teman wanitanya bernama Marjorie Diehl-Armstrong telah membunuh James dalam pertikaian berhubung wang dan meminta bantuannya untuk melupuskan mayat tersebut.

Dia pada awalnya bersetuju untuk membantu tetapi kini memutuskan dia tidak dapat meneruskannya, kata Bill.

Tidak lama kemudian, Bill mendakwa bahawa Marjorie Diehl-Armstrong yang mempunyai rekod jenayah lampau dan tinggal bersama James Roden sebulan sebelum rompakan, merancang untuk merompak bank.

Bill memberitahu rancangan tersebut dibuat oleh kerana Marjorie memerlukan wang untuk mengupah pembunuh bagi membunuh bapanya.

Tujuan rancangan pembunuhan ini adalah kerana bapa Marjorie menggunakan wang yang diwarisinya sewenang-wenangnya, dan inign menghentikan sebelum wang tersebut habis.

Marjorie membunuh James apabila James mengugutnya untuk memberitahu pihak polis tentang rancangan tersebut.

Mendengar dakwaan itu, kini polis mempunyai bukti yang cukup untuk menangkap Marjorie Diehl-Aarmstrong, namun peranan Bill Rothstein dalam kes ini masih tidak jelas.

Adakah Marjorie adalah dalang sebenar dan adakah Bill benar-benar tidak bersalah seperti yang didakwanya?

Persoalan-persoalan ini menjadi semakin sukar untuk dirungkai apabila Bill mati akibat limfoma pada tahun 2004, sebelum dibawa ke muka pengadilan.

Walau bagaimanapun, ia mula kelihatan seperti Marjorie Diehl-Armstrong adalah perancang sebenar semua ini. Dia telah mengaku bersalah atas pembunuhan Roden dan dijatuhkan hukuman penjara 7 hingga 20 tahun pada tahun 2005.

Namun, perangannya dalam rompakan tersebut masih tidak dapat diketahui, sehinggalah seorang lagi yang terlibat muncul.

Pada tahun 2005, seorang lelaki Kenneth Barnes diserahkan kepada pihak polis oleh ahli keluarga memberitahu ahli keluarganya dengan bebas mengenai penglibatannya dalam kes Brian Wells.

Ketika dalam tahanan, Kenneth bekerjasama dengan polis dan, seperti Rothstein, mendakwa Marjorie Diehl-Armstrong adalah dalang di sebalik seluruh operasi.

Malah, pihak berkuasa menyedari bahawa Brian Wells bukanlah seorang penghantar pizza yang tidak bersalah seperti yang disangkakan.

Kenneth memberitahu bahawa Brian Wells merupakan salah seorang daripada mereka dan melaksanakan plot rompakan tersebut dari awal lagi.

Seperti yang difahami oleh Brian, bom yang dipasangkan pada lehernya sepatutnya adalah palsu sebagai umpan untuk mengancam kakitangan bank.

Namun apabila dia sampai di menara TV tersebut, dia mengetahui bahawa penjenyah lain yang diketuai oleh Marjorie telah mengubah fikiran dan memasangkan bom sebenar.

Keluarga Brian Wells sangat terkejut dengan berita ini dan sehingga ke hari ini mereka kekal dengan mendakwa bahawa Brian adalah mangsa yang tidak disengajakan dalam rantaian peristiwa yang aneh itu.

Keluarganya berkata bahawa pihak berkuasa telah gagal dalam penyiasatan itu sejak awal lagi. Mereka juga percaya penjenayah-penjenayah lain berbohong mengenai penglibatan Brian untuk menutup cerita sebenar.

Walau bagaimanapun, Kenneth tetap teguh dengan kisahnya tentang penglibatan Brian.

Dan walaupun dia bekerjasama dengan pihak berkuasa, dia tetap dijatuhkan hukuman 45 tahun penjara selepas mengaku bersalah terhadap tuduhan merompak bank pada tahun 2008.

Dua tahun kemudian, Marjorie Diehl-Armstrong, wanita didakwa sebagai dalang kes ini, dibawa ke mahkamah berkenaan kes rompakan tersebut.

Dia kelihatan tidak terkawal di mahkamah (mendakwa dirinya mengalami penyakit mental) dan mengamuk tanpa henti.

Para juri dengan mudah mensabitkannya dengan kes rompakan tersebut dan menjatuhkan hukuman penjara seumur hidup. Namun, hidupnya di penjara tidak kekal lama apabila dia mati akibat kanser pada tahun 2017.

Persoalan yang masih tak dapat dirungkai, adakah Marjorie dalang sebenar? Bekas agen FBI Jim Fisher mempercayai bahawa Bill Rothstein adalah individu yang mempunyai keupayaan membuat bom dan merancang keseluruhan plot.

Apa yang pasti adalah kita tak akan tahu siapa yang paling bertanggungjawab dalam kes Evil Genius ini.


Sejarah Ringkas Pengenalan Sistem Duit dan Matawang Dunia

Kajian menunjukkan wang terawal dibuat dengan menggunakan tembaga dalam bentuk syiling yang sudah digunakan pada tahun 11BCE, selepas ditemui dalam makam-makam pemimpin DInasti Shang di China.

Wang yang diperbuat daripada logam, tak kiralah tembaga, perak, emas atau bahan lain telah digunakan sejak sekian lama di seluruh dunia sebagai unit pertukaran yang mempunyai nilai yang ditetapkan. Wang logam mempunyai kelebihan kerana usianya yang panjang, sukar untuk ditiru dan berjaya mengekalkan nilainya, namun semakin kaya seseorang - semakin beratlah berat yang perlu dia pikul.

Wang logam kekal digunakan selama beratus tahun lamanya dengan masyarakat China terus mengekalkan penggunaannya walaupun sukar untuk diuruskan, dengan sistem syiling yang diikat pada tali pada nilai yang ditetapkan menjadi cara paling universal digunapakai dalam setiap urusan.

Sistem syiling itu mula diubah pada era Dinasti Tang yang bermula pada tahun 618, selepas golongan peniaga mula mengambil tindakan menukarkan syiling-syiling milik mereka dengan ejen-ejen yang dilantik pemerintah, untuk direkodkan nilainya dan disimpan oleh ejen. Sebagai pertukaran, ejen-ejen ini akan memberikan peniaga resit ke atas semua deposit mereka yang boleh digunakan untuk urusan jual beli.

Selepas selesai urusan jual beli, peniaga boleh kembali kepada ejen dan menebus semula wang syiling mereka daripada ejen. Sistem ini harus difahami bukanlah sistem matawang kertas yang sebenar dan ia lebih kepada satu sistem pertukaran atau cagaran nilai untuk memudahkan urusan, dengan syiling logam masih lagi dianggap sebagai wang sebenar.

Walau demikian, pengenalan sistem deposit ini membantu memudahkan urusan pengangkutan dan penghantaran zaman tersebut kerana peniaga tidak lagi perlu mengangkut wang yang berat beserta dengan muatan perniagaan mereka.

Pada zaman permulaan Dinasti Song ketika tahun 960, pemerintah China ketika itu meneruskan perkhidmatan ejen yang menjadi tradisi mereka. Melihatkan sistem yang kurang tersusun, pemerintah China mengambil keputusan besar sekitar tahun 1100, untuk mengawal selia sendiri sistem wang mereka dengan pengenalan wang kertas pertama menggantikan resit deposit yang telah digunakan. Wang yang dicetak sendiri pemerintahan Dinasti Song itu dinamakan 'jiaozi.'

Bagi mencetak wang, pemerintah China membuka kilang percetakan wang dengan menggunakan kaedah cetakan kayu menggunakan enam jenis dakwat di Chengdu, Hangzhou, Huizhou dan Anqi.

Untuk keselamatan, kertas yang digunakan pula direka khas menggunakan gentian khas bagi mengelakkan masalah wang tiruan. Wang kertas versi pertama ini hanya boleh digunakan di sebahagian jajahan Dinasti Song dan mempunyai jangka hayat selama 3 tahun sebelum perlu dilupuskan.

Pada tahun 1265, kerajaan Dinasti Song memperkenalkan penambahbaikan pada sistem matawang mereka dengan mewujudkan sistem satu jenis matawang mewakili semua jajahan di bawahnya dengan nilai 1 hingga 100 dengan dicagarkan kepada nilai perak dan emas. Malangnya, DInasti Song runtuh selepas penjajahan Mongol pada 1279 dan pengenalan sistem baru itu hanya mampu bertahan beberapa tahun.

Ekoran kemasukan Mongol ke China dan permulaan Dinasti Yuan yang diasaskan oleh Kublai Khan, satu sistem baru diperkenalkan oleh pemerintah baru penjajah China. Matawang yang dinamakan 'chao' diperkenalkan bagi menggantikan sistem lama Dinasti Song. Walau demikian, kegagalan untuk menyandarkan nilai chao kepada nilai emas atau perak menyebabkan jumlah wang yang dicetak melebihi nilai sebenar pasaran, menyebabkan inflasi teruk berlaku menurunkan nilai matawang chao. Masalah itu kekal sehinggalah jatuhnya Dinasti Yuan pada tahun 1368.

Dinasti Ming yang naik selepas itu pada mulanya turut meneruskan sistem Dinasti Yuan, namun menghentikan sepenuhnya percetakan wang kertas pada tahun 1450 namun terus membenarkan penggunaan wang kertas sehingga tahun 1573.

China kembali menggunakan sistem duit perak sebagai pertukaran dalam semua urusan jual beli dibantu kemasukan logam perak dari Peru dan Mexico. Duit perak yang digunakan pula dibuat dalam bentuk ingots dan bukan syiling, mempunyai berat sebanyak 36 gram setiap satu yang digelarkan 'liang.'

Hanya pada tahun 1889, kerajaan China dibawah pemerintahan DInasti Qing memperkenalkan semula sistem matawang yuan serta kembali mencetak matawang kertas yang sebenarnya telah diperkenalkan oleh nenek moyang mereka, hampir 700 tahun lebih awal.

Begitulah kisah bagaimana China memperkenalkan sistem duit kertas pada dunia, sebelum masyarakat lain 'claim' idea tu macam idea asli mereka. Samalah macam bola sepak.


7 kerajaan yang digulingkan dengan bantuan CIA

Seperti yang kita ketahui, CIA merupakan salah satu badan perisikan yang paling terkenal di dunia. Banyak teori konspirasi yang dikaitkan dengan agensi ini dan ada sebahagiannya yang telah terbukti benar.

Sepanjang abad ke-20, agensi ini banyak terlibat dengan campur tangan perihal negara luar apabila Amerika menjadi salah sebuah kuasa besar dunia. Mereka bertanggungjawab menjatuhkan pemimpin besar dunia yang lain jika dilihat sebagai ancaman kepada Amerika dan sekutunya.

Berikut adalah 7 peristiwa berbeza CIA terlibat dalam rampasan kuasa atau penggulingan sesebuah kerajaan luar yang kini tercatat dalam sejarah.

Pada tahun 1951, Mohammad Mosaddegh telah naik berkuasa di Iran dengan berjanji akan menasionalkan apa yang beliau mampu. Hal ini disambut baik oleh kebanyakan rakyat Iran yang telah muak dengan pihak British yang menguasai hampir kesemua syarikat besar mereka.

Populariti Mosaddegh melonjak naik apabila dia menjadikan pengeluaran minyak sebagai hasil negara sepenuhnya. Hal ini tidak disenangi oleh British yang kemudian meminta bantuan sekutunya iaitu Amerika bagi menangani Mosaddegh. Pada tahun 1953, Presiden Amerika iaitu Eisenhower telah menghantar CIA ke Iran.

Rampasan kuasa di Iran telah menjadi piawaian asas bagi campur tangan CIA. Dengan kerjasama dari M16 British, mereka telah mengatur plot, mengedarkan dana, merasuah ahli politik dan pihak atasan tentera serta menyebarkan propaganda. Akhirnya Mosaddegh digulingkan dan digantikan dengan Shah Iran.

Malangnya, Shah (Sultan) Iran juga seorang diktator yang menindas dan akhirnya digulingkan pada 1979 dan digantikan dengan gerakan  Revolusi Syiah. Kini revolusi ini pula yang menjadi perbalahan dunia berkenaan senjata nuklear.

Semasa Mosaddegh diundi untuk menerajui Iran, Jacobo Arbenz juga dilantik untuk mengetuai sebuah negara kecil Amerika Tengah. Arbenz juga seperti Mosaddegh apabila ingin menasionalkan aset negara yang dikuasi oleh syarikat barat.

Di dalam kes Guatemala ini, ia melibatkan tanah yang dikuasai oleh United Fruit Company. CIA melakukan hal yang sama di Iran iaitu membantu tentera untuk membuat rampasan kuasa dan mengguling Arbenz.

Seperti biasa, CIA kemudian melantik pemerintah baru yang mesra Amerika dan juga sorang diktator. Dari satu sudut yang baik ialah rampasan kuasa ini berlangsung dengan hampir tanpa pertumpahan darah. Namun, kesan buruknya ialah pemerintahan kuku besi yang dinaikkan telah memakan tuan sama seperti Iran.

Pada tahun 1960, Congo Belgium (kini Republik Demokrasi Congo) baru sahaja mengishtiharkan kemerdekaan mereka. Perdana Menteri baharu iaitu Patrice Lumumba, berusaha agar penjajah Belgium tidak kembali semula ke negara mereka.

CIA tersalah anggap bahawa permusuhan Lumumba terhadap syarikat-syarikat besar Belgium itu dan melihat beliau sebagai anti kapitalisma. CIA kemudian menimbulkan ketegangan dengan pihak tentera yang mahukan Lumumba mati.

Lumumba mulai sedar apa yang sedang berlaku dan meminta sokongan daripada Kesatuan Soviet semasa Krisis Congo. Pada ketika ini pihak CIA tidak perlu berbuat apa-apa lagi kerana perang psaikologi mereka telah berjaya.

Kerana khuatir dengan sokongan dari Kesatuan Soviet, Presiden Congo telah mengarahkan agar Perdana Menteri itu ditangkap (dengan bantuan tentera Amerika) dan dijatuhkan hukuman bunuh.

Ini adalah salah satu penggulingan di mana CIA hanya memainkan peranan kecil tetapi besar impaknya. Kematian Lumumba merupakan salah satu peristiwa penting dalam sejarah Republik Demokrasi Congo.

Pada tahun 1961, Rafael Trujillo mungkin dianggap lelaki paling dibenci di dunia. Dia adalah diktator Republik Dominica yang telah memenjarakan puluhan ribu rakyatnya, membunuh penentangnya dan melakukan penghapusan etnik dengan membunuh ribuan pendatang Haiti.

Bukan setakat itu sahaja, malah dia juga pernah melakukan percubaan untuk membunuh Presiden Venezuela. Sehingga hari ini, dia telah dianggap sebagai salah seorang diktator paling teruk Amerika Latin.

Dalam kata lain, kematian beliau akan menjadi kejayaan bagi pihak CIA. Agensi itu telah merancang pembunuhan Trujillo namun pada ketika itu jugalah terjadi penaklukan Amerika ke atas Cuba yang dikenali sebagai Bay of Pigs. Presiden Kennedy mengarahkan agar CIA berundur dari Republik Dominica. CIA hanya meninggalkan 3 pucuk senapang M1 kepada perancang pembunuhan Trujillo.

Pada suatu malam tahun yang sama, ketika Trujillo memandu pulang selepas berjumpa wanita simpanannya, dia telah ditembak mati oleh pembunuh upahan. Kemudian pada tahun 1965, tentera Amerika menakluk Republik Dominica untuk menghabiskan saki-baki junta tentera Trujillo dan menaikkan kerajaan yang dikawal mereka.

Pada tahun 1954, Ngo Dinh Diem telah dilantik untuk menjadi Perdana Menteri Vietnam oleh Ketua Negara, Bao Dai. Namun, setahun kemudian Ngo Dinh Diem telah menggulingkan Bao Dai dan menubuhkan Republik Vietnam dengan menamakan dirinya sebagai Presiden  yang pertama.

Dinh Diem juga merupakan ketua Kristian Katolik yang memerintah negara Buddha itu. Semasa pemerintahannya, Diem sering menindas rakyat yang agama Buddha. Presiden John F. Kennedy berasa jelek dengan penindasan itu telah mengarahkan agar Diem dihapuskan.

Kemudian pada tahun 1963, jeneral tentera Vietnam Selatan telah berjumpa dengan wakil CIA di Vietnam. Mereka bertanya adakah CIA akan memberi bantuan dan menyalurkan dana jika mereka menggulingkan Dinh Diem dalam rampasan kuasa? CIA bersetuju.

Pada November 1, pihak tentera berjaya menggulingkan dan membunuh Diem serta adiknya di dalam rampasan kuasa itu. Walaupun kebanyakan rakyat menyokong tindakan tentera, tetapi beberapa lagi rampasan kuasa yang berlaku selepas itu telah melemahkan Vietnam Selatan untuk memerangi Komunis di Vietnam Utara.

Pada tahun 60-an, negara terbesar Amerika Latin iaitu Brazil diperintah oleh Joao Goulart, seorang pejuang kebebasan dan seorang yang berhaluan kiri. Dia juga mempunyai hubungan dengan rejim Komunis di China. Hal ini menarik perhatian CIA yang inginkan dia dihapuskan.

Mengetahui bahawa tentera Brazil terbuka kepada rampasan kuasa, CIA telah merancang protes jalanan terhadap Goulart. Pihak CIA menghantar minyak, senjata dan maklumat logistik kepada dalang rampasan kuasa.

Akhirnya mereka berjaya dalam rancangan rampasan kuasa ini apabila kerajaan Goulart tumbang dalam masa hanya 2 hari sahaja. Namun apa yang terjadi selepas itu tidak langsung disangka oleh CIA.

Brazil telah diperintah oleh diktator junta tentera selama 20 tahun lamanya. Rejim kejam itu telah membunuh ramai ahli politik pembangkang, menyeksa mereka yang berhaluan kiri malah dilaporkan menyalib sesetengah musuh mereka. Ini bukanlah apa yang diharapkan oleh CIA.

Ini adalah rampasan kuasa yang didalangi CIA terbesar dalam sejarah. pada 1970, Salvador Allende telah menjadi presiden Chile. Dia merupakan satu-satunya presiden yang berfahaman Marxis di Amerika Selatan yang naik berkuasa melalui proses demokrasi yang sah.

Rumah Putih telah dikejutkan dan panik apabila negara itu dengan relanya mengumumkan akan menjadi sebuah negara Komunis. Sebaik sahaja Allende memulakan tugasnya, CIA telah merancang satu rampasan kuasa terhadapnya.

Namun mereka gagal dan menghabiskan 3 tahun seterusnya merancang untuk rampasan kuasa sekali lagi dengan menyekat ekonomi Chile dan juga berkongsi maklumat dengan pihak tentera yang inginkan Allende mati.

Apa yang terjadi seterusnya ialah Tentera Udara Chile telah mengebom Istana Presiden pada 11 September 1973 dan Allende telah membunuh diri. Seorang jeneral bernama Augusto Pinochet yang mengetuai junta tentera telah memerintah selama 15 tahun berikutnya.

Dia telah memeras ugut rakyat melalui sistem percukaian yang diperkenalkan, mencuri lebih dari $17 juta, membunuh lebih 3000 pembangkang dan menyeksa lebih dari 28,000 orang. Mengikut rekod ini dia adalah jauh lebih teruk daripada Allende.


6 Makanan Paling Beracun Dan Berbahaya Di Seluruh Dunia

Pasti anda pernah diberitahu berkali-kali untuk tidak memakan sesetengah jenis makanan kerana ia tidak baik dan boleh menjejaskan kesihatan namun anda masih ingin mencubanya.

Mungkin makanan yang anda ingin cuba tersebut tidaklah begitu berbahaya dan hanya menyebabkan sakit yang sederhana. Namun, terdapat beberapa jenis makanan di dunia ini yang jika anda memakannya, ia mampu membuatkan anda sakit serta merta.

Malah, ada yang boleh membunuh dengan hanya satu hidangan. iluminasi.com kongsikan antara 6 makanan yang paling beracun dan berbahaya di seluruh dunia.

Badam sebenarnya bukanlah sejenis kacang tetapi benih yang penuh dengan manfaat kesihatan dan ini adalah sesuatu yang kita semua tahu.

Walau bagaimanapun, terdapat sesetengah orang yang lebih suka memilih badam pahit berbanding badam manis, kerana ia lebih diperkaya dengan rasa.

Tetapi adakah anda tahu bahawa badam pahit ini mengandungi sianida?

Ia sangat penting bagi badam ini untuk diproses supaya dapat mengeluarkan racunnya dan jika tidak, ia boleh menyebabkan kematian.

Ackee adalah buah negara Jamaica dan juga salah satu makanan paling beracun di seluruh dunia. Ia boleh menawarkan rasa "punch" yang anda tidak pernah mahukan.

Ackee mengandungi racun yang dikenali sebagai hipogliscin yang membawa kepada muntah yang serius, masalah yang dikenali sebagai penyakit Muntah Jamaica.

Jika anda makan ackee sebelum ia masak, ia mungkin mampu menyebabkan kematian atau sekurang-kurangnya membuat anda menjadi koma.

Oleh itu, adalah sangat penting bagi anda untuk hanya mengambil bahagian yang boleh dimakan pada buah ini, iaitu bahagian kuning yang ada di sekitar biji hitam.

Ramai di antara kita yang sangat menggemari cendawan dan ia boleh menjadi sebahagian daripada diet seharian. Sekiranya anda mempunyai tabiat mengutip cendawan dan memasaknya, anda perlu lebih berhati-hati.

Cendawan liar tertentu seperti Death Cap sebenarnya boleh menyebabkan anda nyawa anda melayang. Cendawan ini boleh menyebabkan sakit perut, muntah, atau kerosakan pada jantung, hati, dan buah pinggang.

Sebelum memilih apa-apa dari alam semulajadi dan memakannya, anda tahu apa yang anda lakukan.

Hákarl adalah sejenis daging ikan jerung yang sangat popular di Greenland. Apa yang tidak ada pada jerung ini adalah saluran kencing atau buah pinggang.

Ini bermakna bahan-bahan toksik dan bahan buangan hadir di tempat lain dalam ikan ini. Dan jika anda memakan ikan ini, ia mampu menyebabkan penyakit bawaan makanan.

Daging ikan ini hanya boleh dimakan jika ia disediakan dengan cara yang betul yang memerlukan penapaian, diikuti dengan menggantungnya sehingga enam bulan.

Jika anda tidak tahu cara yang betul untuk menyiapkannya, lebih baik elak daripada mencubanya.

Elderberry dianggap sebagai mempunyai nilai perubatan yang hebat dan boleh merawat gejala selesema. Malah, ia dapat membantu menyembuhkan luka pada kulit jika disapu.

Buah dari pokok elderberry digunakan untuk membuat alkohol dan ia memberi rasa kepada makanan seperti sirap, pai dan jem.

Namun, anda perlu berhati-hati. Jabatan Pertanian Amerika Syarikat (USDA) mencadangkan bahawa walaupun beri ungu dan biru boleh dimakan, beberapa spesies beri merah adalah toksik.

Pakar botani dan pakar perubatan mengatakan bahawa batang, daun, dan buah mentah yang tidak masak boleh menyebabkan rasa mual, muntah, dan juga cirit-birit.

Rhubarb boleh digunakan untuk membuat puding atau pai yang lazat namun jika anda termakan bahagian yang salah, ia boleh menjadi makanan terakhir anda.

Daun tumbuhan ini mempunyai bahan kimia yang dinamakan oxalate. Sekiranya anda memakannya, ia boleh menyebabkan kesukaran untuk bernafas dan juga menyebabkan kejang, kegagalan buah pinggang, dan mungkin menyebabkan kematian.

Batang rhubarb juga mempunyai bahan kimia ini, walaupun tidak dalam jumlah yang begitu tinggi.

Fugu adalah makanan istimewa Jepun yang mana jika mana anda hanya boleh makan jika ingin menanggung risiko sendiri.

Juga dikenali sebagai ikan puffer, ia merupakan salah satu haiwan yang paling beracun di dunia. Chef atau tukang masak yang ditugaskan perlu menjalani latihan selama dua tahun sebelum dapat menyediakan hidangan ini, dan harus lulus ujian.

Kira-kira satu pertiga daripada permohonan tukang masak gagal. Sesetengah bahagian seperti ovari, usus dan hati ikan ini mempunyai sebatian kimia yang dikenali sebagai tetrodotoxin, iaitu 1,200 kali ganda lebih toksik berbanding sianida.

Toksik ini terkenal kerana rasa sensasi "semut-semut" pada bahagian bibir. Malah, ia dapat melumpuhkan otot seseorang dan menyebabkan sesak nafas walaupun dalam keadaan sedar.

Menurut UK Daily Mail, di antara 30 hingga 50 orang terbunuh setiap tahun disebabkan memakan Fugu.


6 Hukuman Mati Dahsyat Yang Masih Dilaksanakan Pada Hari Ini

Hukuman bunuh dikenakan kepada pesalah jenayah berat yang melakukan kesalahan yang dianggap sebagai terlalu kejam untuk diberikan peluang kedua untuk hidup.

Walau bagaimanapun, terdapat beberapa negara yang tidak melaksanakan hukuman bunuh atas beberapa sebab termasuklah hak asasi manusia.

Namun, banyak juga negara yang melaksanakannya dan pelbagai kaedah digunakan bagi memastikan pesalah-pesalah ini tidak lagi bernyawa,

iluminasi.com kongsikan 6 hukuman bunuh yang sangat dahsyat yang masih dilaksanakan sehingga hari ini.

Walaupun ia mungkin kelihatan seperti amalan yang sudah lama, namun banduan masih dihukum mati melalui teknik gantung di lebih daripada 50 buah negara termasuk Malaysia.

Sebeb pelaksanaan kaedah selama berkurun lamanya kemungkinan besar disebabkan oleh ia murah dan efektif, tidak memerlukan apa-apa melainkan tali dan struktur yang tinggi.

Sehingga hari ini, terdapat dua teknik hukuman gantung yang masih dijalankan.

Kaedah pertama adalah lebih berperikemanusian seperti yang semua orang tahu, yang mana banduan dijatuhkan dari jarak yang cukup tinggi untuk tali mematahkan leher ketika tegang, membunuh serta-merta.

Kedua adalah teknik yang lebih kejam iaitu teknik jatuhan rendah yang mana secara perlahan-lahan menjerut banduan sehingga mati.

Kaedah hukuman mati oleh skuad penembek adalah sukar untuk dipercayai sehingga kelihatan seperti babak dalam filem.

Namun kaedah ini telah dan masih digunakan. Sebelum adanya senjata api, senjata seperti pemanah digunakan untuk melaksanakan hukuman ini.

Terdapat 28 buah negara yang melaksanakan kaedah ini termasuklah Amerika Syarikat, Indonesia, Taiwan, Vietnam, Korea Utara, Thailand, Iran, Iraq dan banyak lagi.

Di Korea Utara, ia menjadi kaedah hukuman mati pilihan, berdasarkan bukti video yang diseludup keluar daripada negara itu. China juga bergantung kepada kaedah ini baru-baru ini.

Kaedah ini biasanya dilaksanakan dengan meletakkan pesalah hukuman mati dalam keadaan berdiri dan mata bertutup di hadapan 10 orang skuad penembak.

Daripada 10 penembak, 9 daripadanya diberikan senapang dengan katrij kosong dan seorang penembak yang mempunyai peluru itu bertanggungjawab membunuh banduan.

Tiada mana-mana penembak tahu sama ada mereka akan menerima senapang berpeluru atau tidak.

Ada juga teknik di mana 9 penembak mempunyai peluru dan satu sahaja mempunyai katrij kosong.

Tembakan disasarkan pada bahagian jantung dan tidak di bahagian kepala. Kaedah ini digunakan oleh kerajaan Indonesia ke atas 2 orang warga Australia yang disabitkan menyeludup dadah pada tahun 2005 yang dikenali sebagai Bali 9.

ISIS telah melaksanakan hukuman mati di tempat awam ke tahap yang lebih dahsyat. Pada Mei 2016 di Mosul, Iraq, kumpulan pengganas ini telah menjalankan hukuman mati ke atas 25 orang yang dikatakan menjadi perisik tentera Iraq.

Tindakan ini tidaklah asing bagi ISIS, namun kaedah pelaksanaan bunuh adalah sangat menakutkan, di mana 25 yang tertangkap dibunuh dengan dimasukkan ke dalam tong besar yang berisi asid nitrik.

Asid nitrik adalah cecair yang tidak berwarna dan bersifat sangat menghakis terhadap tubuh manusia. Ketika pelaksanaan ini, semua 25 banduan diikat bersama-sama dan secara perlahan-lahan dimasukkan ke dalam tong tersebut.

Apa yang sangat menakutkan dan dahsyat adalah, mereka tidak ditenggelamkan sepenuhnya dalam cecair itu sebaliknya ditenggelamkan untuk cukup bagi asid itu untuk melarutkan organ-oragn mereka.

Kaedah ini adalah antara yang paling kejam dalam sejarah manusia menyebabkan mereka mati dalam kesakitan yang amat dahsyat.

Kaedah bilik gas boleh membangkitkan kembali gambaran sejara yang sangat mengerikan.

Dikaitkan secara meluas dengan Holocaust oleh Nazi Jerman, di mana ia digunakan sebagai alat dalam pembunuhan beramai-ramai Adolf Hitler terhadap orang Yahudi, kekejaman kaedah ini telah bertahan lebih lama setelah Perang Dunia Kedua.

Sehingga tahun 2015, 5 negeri di Amerika Syarikat masih menggunakan kaedah ini iaitu Arizona, California, Missouri, Oklahoma dan Wyoming, namun dijadikan sebagai pilihan terakhir.

Lebih mengejutkan, pada tahun 2004, Korea Utara dikatkan menggunakan keadah bilik gas untuk menjalankan eksperimen terhadap keseluruhan keluarga.

Saintis-saintis di Kem 22 akan menyelia dan melihat subjek perlahan-lahan tercekik sambil mereka mencatat nota berikutan proses tersebut.

Pelaksanaan hukuman bunuh bilik gas tradisional juga tak kurang hebatnya. Banduan diletakkan d dalam bilik keluli, di mana gabungan asid sulfurik, air suling dan kristal natrium sianida menghasilkan gas yang membuatkan mangsa tidak sedar dan menghentikan pernafasan.

Dianggap sebagai hukuman bunuh paling berperikemanusiaan, suntikan muat adalah kaedah pelaksanaan yang sangat biasa digunakan di China, Guatemala, Flipina, Emiriah Arab Bersatu dan Amerika Syarikat.

Di Amerika Syarikat, 36 buah negeri membenarkan kaedah ini dan dilaksanakan secara meluas sejak akhir tahun 1970-an. Ia dianggap lebih berkesan daripada kerusi elektrik dan bilik gas, yang mana masih sah untuk digunakan.

China melaksanakan proses ini secara teratur. Sebagai pendahulu dalam hukuman mati yang menjalankan beribu-ribu hukuman mati setiap tahun, China menggunakan bas polis mudah alih untuk melaksanakan suntikan maut, satu proses yang mengingatkan kembali terhadap "gerabak gas" yang digunakan oleh Nazi Jerman.

Kenderaan seperti ambulans ini menawarkan pelaksanaan hukuman mati pantas yang mana sangat diperlukan, kerana 65% daripada pemindahan organ di China datang daripada banduan yang dihukum mati.

Kerusi elektrik adalah peranti daripada Amerika Syarikat yang sangat unik. Negara luar selain Amerika Syarikat yang menggunakan kaedah ini adalah Filipina yang mana telah menamatkannya pada tahun 1976.

Ia sekaligus menjadikan Amerika Syarikat sebagai satu-satunya negara yang masih menggunakan kaedah ini iaitu di negeri Alabama, Arkansas, Florida, Kentucky, Oklahoma, South Carolina, Tennessee dan Virginia.

Pertama kali digunakan pada tahun 1890, kerusi eletkrik adalah kaedah pelaksanaan yang sangat kasar dan menakutkan. Kepala dan betis banduan dicukup untuk membenarkan perjalanan voltan menjadi lancar untuk membunuh.

Banduan kemudiannya diikat pada kerusi di mana arus 2,450 volt dilalukan sebanyak 3 kali berselang setiap 15 minit bertujuan untu menghentikan jantung daripada berdegup.

Proses ngeri ini juga boleh meningkatkan suhu dalam badan banduan kepada 98.9 darjah Celcius dan mencairkan organ-organ serta bebola mata.


5 Helikopter Penyerang Paling Power Dan Canggih Di Dunia

Selain daripada pesawat penyerang, helikopter juga digunakan untuk tujuan yang sama dalam peperangan. Malah, helikopter adalah lebih serba boleh berbanding pesawat.

Helikopter penyerang adalah helikopter bersenjata dengan peranan utama sebagai pesawat serangan, dengan keupayaan menyerang sasaran di darat, seperti tentera musuh dan kereta kebal.

Bukan itu sahaja, ia juga mampu menyerang pihak musuh di udara dan dilengkapi dengan peluru berpandu. iluminasi.com kongsikan 5 helikopter penyerang yang paling hebat dan canggih pernah dihasilkan setakat ini.

Salah satu helikopter serangan paling canggih, Eurocopter Tiger kini berkhidmat dengan Tentera Udara Jerman, Perancis, Australia dan Sepanyol.

Penghasilan Eurocopter Tiger bermula semasa Perang Dingin, dan pada mulanya ia bertujuan sebagai helikopter anti kereta kebal yang digunakan untuk menentang pencerobohan darat Soviet di Eropah Barat.

Ia mempunyai meriam 30 mm dan membawa lapan peluru berpandu anti kereta kebal HOT 2, HOT 3 atau Trigat 2. Eurocopter Tiger memuatkan empat peluru berpandu Stinger 2 atau peluru berpandu udara ke udara jarak dekat, Mistral.

Ia juga mempunyai roket 68x68-mm dan senapang 12.7mm. Menjelang Oktober 2017, sebanyak 135 unit dihasilkan dengan kos seunit di antara RM129 juta hingga RM170 juta, yang termahal dalam senarai ini.

Helikopter Rusia yang mampu mengharungi semua jenis cuaca, siang atau malam dengan dua tempat duduk anti-perisai ni adalah salah satu helikopter serangan berperisai paling maju dan canggih di dunia.

Ia adalah helikopter serangan yang berdedikasi tanpa tujuan keupayaan pengangkutan. Ia berkhidmat dengan tentera Rusia sejak tahun 2006.

Dengan kelajuan maksimum 320 km/j, Mil Mi-28 Havoc mempunyai meriam 30 mm dan membawa 9 M114 Shturm-C, 9 M120/9 M121F Vikhr atau 9 A-2200 peluru berpandu anti kereta kebal.

Sebanyak 128 unit dihasilkan sejak tahun 1982 hingga kini, dengan kos seunit di antara RM62 hingga RM66 juta. Ia juga digunakan oleh Tentera Udara Algeria dan Tentera Udara Iraq.

Versi terbaru Ka-50 yang baru dan lebih baik yang dilengkapi dengan dua tempat duduk, adalah salah satu helikopter serangan terpantas dan paling canggih di dunia.

Kamov Ka-52 Hokum-B adalah helikopter serangan yang mempunyai pelbagai peranan dan tersangat kuat tak mengira apa jenis cuaca.

Ia juga merupakan salah satu helikopter serangan yang paling mudah dikendalikan, berupaya beroperasi pada siang hari dan pada waktu malam.

Ka-52 menggunakan peluru berpandu anti-kereta kebal 12 Vikhr (AT-9 Spiral) atau empat peluru berpandu udara Igla-V 30-mm, dan boleh membawa beberapa roket tidak berpandu serta peluru berpandu Igla (udara ke udara).

Ia mula dihasilkan pada tahun 1990 dan pertama kali diperkenalkan pada tahun 1995, dengan penghasilan melebihi daripada 100 unit. Harga kos untuk setiap unit adalah RM66 juta, yang mana agak murah berbanding dengan helikopter canggih lain.

Helikopter serangan ke-2 paling canggih di dunia, Bell AH-1Z adalah versi moden AH-1 Cobra. Bell AH-1Z terbang dengan senjata pesawat paling maju dan peralatan paling kukuh di dunia.

Ia adalah satu-satunya helikopter serangan yang mempunyai kemampuan melepaskan peluru berpandu udara ke udara yang terintegrasi sepenuhnya.

Bell AH-1Z Viper mempunyai meriam tiga laras berukuran 20 mm (dengan 750 tembakan) dan membawa peluru berpandu AGM-114A / B / C, peluru berpandu anti-kapal AGM-114F, peluru berpandu AIM-9 (udara ke udara), pod roket 70-mm.

Ia diperkenalkan pada 30 September 2010 dan setakat ini hanya 52 unit dibina, dengan kos setiap satunya mencecah RM127 juta.

Dan bagi helikopter penyerang terhebat dan tercanggih pernah dibina, menjadi milik tak lain tak bukan helikopter buatan Amerika Syarikat iaitu Boeing AH-64E Apachge Guardian.

Ia merupakan helikopter dengan 4 bilah kipas, syaf dwi-turbo dengan susunan gear pendarat jenis tailwheel dan kokpit tandem memuatkan 2 krew.

Antara senjata yang dimuatkan pada AH-64E Apache Guardian yang mampu mencapai kelajuan maksimum 300 km/j termasuklah:

Helikopter ini bersaiz 17.7 meter panjang dan 5 meter tinggi, dan kos bagi seunit adalah RM145 juta.


8 Sikap Yang Perlu Dihapuskan Sekiranya Ingin Gembira Dan Bahagia

Tidak ada seorang pun daripada kita yang tak inginkan kebahagian hidup di dunia walaupun kita sedar hidup ini hanya sementara. Ia merupakan lumrah dalam diri manusia yang dicipta sejak azali.

Kebahagian boleh datang dari pelbagai segi dan sudut, mengikut pandangan dan perspektif seseorang. Namun, ia boleh menjadi rumit kepada mereka yang keliru dengan defnasi sebenar kebahagian.

iluminasi.com kongsikan 8 perkara yang anda perlu buang daripada hidup untuk rasa gembira.

Terlalu menghakimi sendiri adalah jalan yang paling membawa anda kepada ketidakbahagiaan. Dr. Roland Alexander (Ph.D) mendakwa bahawa penghakiman diri secara negatif menghalang kita daripada mencapai potensi diri sepenuhnya dan mempunyai kuasa yang sangat merosakkan.

Berhenti daripada menumpukan perhatian kepada kelemahan anda sebaliknya mengembangkan dan menggunakan kekuatan anda.

Pada mulanya ia kelihatan seperti tak ada hubungan antara menghakimi orang lain dan hidu gembira. Namun, terdapat kaitan langsung, iaitu penghakiman adalah pantulan dunia batin anda.

Dengan mengkritik orang lain, anda menghasilkan aura negatif dalam hidup anda.

Adalah tidak menjadi masalah untuk berasa tidak bersetuju dengan orang lain, tetapi anda harus ingat orang lain tak perlukan persetujuan daripada anda untuk melakukan apa sahaja dalam hidup mereka.

Lumrah manusia sentiasa melakukan kesilapan, ia adalah cara kita hidup. Namun, jangan biarkan kesilapan-kesilapan ini menghantui minda anda dan mempengaruhi masa depan anda.

Satu-satunya perkara yang anda boleh lakukan adalah belajar daripada kesilapan-kesilapan tersebut dan jadi orang yang lebih baik.

Jika anda berbuat kesalah kepada seseorang, minta maaf dan teruskan hidup. Jangan biarkan rasa menyesal dan bersalah di masa lampau menghancurkan kegembiraan hidup anda.

Bimbang tentang perkara yang anda tak familiar adalah sesuatu yang normal. Namun anda harus ingat bahawa sesuatu perkara yang baik dalam hidup sering berlaku apabila anda keluar daripada zon selesa.

Sekiranya anda sudah lama mahu mencuba melakukan sesuatu namun takut, teruskan sahaja dan cuba lakukannya, asalkan ia tidak menyalahi undang-undang dan hukum agama.

Berfikir secara keterlaluan juga merupakan sesuatu yang menghalang anda daripada mengecapi bahagia. Tiada apa yang kelihatan sama dalam dunia ini, kerana ia mengikut perspesktif masing-masing.

Apa yang baik untuk orang lain mungkin tak baik untuk anda, dan sebaliknya. Di dunia moden ini, tiada siapa pun yang benar-benar betul atau salah.

Cuba cari perkara positif dalam hidup anda, walaupun hidup anda dalam keadaan sukar.

Cemburu terhadap kejayaan atau kebahagiaan orang lain membuatkan anda tidak bahagia. Jangan bandingkan diri anda dengan sesiapa sahaja, kerana kehidupan, latar belakang dan persekitaran anda tidak sama.

Satu-satunya orang yang harus anda bandingkan dengan diri anda adalah masa lalu anda. Ingat, jika kehidupan seseorang itu nampak bahagia dan sempurna, namun ia tidak bermakna ia benar-benar apa yang anda lihat.

Cuba untuk gembira bagi pihak orang lain dan raikan kejayaan mereka. Cari inspirasi dalam kisah-kisah orang lain dan pelajari daripadanya.

Keinginan untuk mengawal segala-galanya dalam hidup membawa kepada peningkatan tahap tekanan dalam diri. Kehidupan adalah sesuatu yang agak spontan dan kita tidak dapat mengawal segala-galanya.

Wakilkan beberapa tanggungjawab anda kepada orang lain, dan cuba untuk lebih relax.

Perkara lain yang perlu anda buang adalah rasa ingin mengawal orang lain. Menjadi seseorang yang terlalu mengawal boleh memusnahkan hubungan dan persahabatan.

Terdapat beberapa teknik yang boleh membantu anda menangani perkara ini seperti penuhkan hari dengan aktiviti, menenangkan kegelisahan anda, menguruskan emosi anda, dan menjalani terapi.

Membuktikan bahawa anda sentiasa betul kepada semua orang juga merupakan satu cara untuk mengawal segala-galanya. Apa yang kelihatan betul kepada anda, mungkin kelihatan salah kepada orang lain.

Buang pemikiran bahawa anda perlu membuktikan segalanya kepada orang lain. Terima bahawa kita semua mempunyai perbezaan dan orang mempunyai hak untuk tidak bersetuju dengan anda.

Sindrom media sosial adalah penyakit serius abad ke-21. Kita bangun pagi dan perkara pertama yang kita lihat adalah telefon pintar.

Kita sentiasa berfikir tentang "like", berita terkini, komen, foto, dan lain-lain. Ini cenderung untuk membuatkan minda kita kusut dan mengalihkan perhatian kita dari apa yang benar-benar penting.

Untuk menghentikan kegelisahan media sosial dan merasakan kebahagiaan sebenar, anda harus ingat beberapa peraturan.

Matikan notifikasi anda dari semasa ke semasa, dan batasi jumlah masa yang anda digunakan untuk media sosial. Cari hobi lain dan luangkan lebih banyak masa bersama orang tersayang.

Sentiasa berusaha untuk memperbaiki diri anda adalah kualiti peribadi yang hebat, tetapi anda tidak perlu menekankan untuk mencapai kesempurnaan.

Tidak ada pasangan yang sempurna, badan sempurna, pekerjaan yang sempurna, atau kehidupan yang sempurna. Tanamkan impian yang besar dan kerja keras untuk mengecapinya, tetapi jangan terlalu obses dengan idea kehidupan sempurna.

Kadang-kala media sosial boleh membuatkan seseorang itu berasa cemas dengan kehidupannya.

Anda harus ingat bahawa kehidupan orang yang kelihatan sempurna di media sosial hanyalah sebahagian daripada apa yang ingin mereka kongsi sahaja.

Hakikatnya, semua orang mempunyai susah senang sendiri. Bak kata pepatah:

"Don’t wait for the perfect moment. Take the moment and make it perfect,".


Penjelasan Kenapa Lampu Biru Dari Telefon Pintar Menyebabkan Mata Rosak

Penggunaan telefon pintar atau tablet di atas katil pada waktu malam sememangnya dikenali sebagai punca sukar tidur dan tidak mendapat tidur yang mencukupi. Lampu daripada telefon pintar ini juga dikatakan penyebab kepada kerosakan mata, menyebabkan mata menjadi rabun.

Walau bagaimanapun, sebelum ini tiada kajian saintifik yang mampu menyokong dakwaan ini. Sehinggalah baru-baru sebuah laporan yang diterbitkan bertajuk "Blue light excited retinal intercepts cellular signaling " dapat memberikan sebab saintifik mengapa warna biru daripada telefon pintar ini dapat merosakkan mata pengguna.

Dr. Ajith Karunarathne, pembantu professor dari Jabatan Kimia dan Biokimia daripada University of Toledo dan merupakan salah satu penulis laporan tersebut menerangkan, "Memang lampu berwarna biru dapat merosakkan mata kerana ianya dapat merosakkan bahagian retina mata. Experimen yang dijalankan oleh pasukan kami akan menerangkan bagaimana perkara ini terjadi".

Manusia dapat melihat sekeliling mereka dengan bantuan bahagian-bahagian yang terdapat pada mata yang membantu mendapatkan informasi daripada sekeliling dan menghantarnya dalam bentuk signal ke otak.

Bagi memahami bagaimana retina boleh rosak disebabkan oleh cahaya biru, adalah penting untuk memahami mekanisma penglihatan ini bermula daripada cahaya yang masuk ke mata sehinggalah bagaimana ia sampai ke otak.

Apabila cahaya memasuki bahagian kornea mata, kornea akan membias cahaya ini dan iris akan mengawal pembukaan pupil yang melebar atau mengecil untuk mengawal jumlah cahaya yang melaluinya. Bahagian iris inilah bahagian yang memberikan warna pada mata seperti hitam, coklat, biru dan sebagainya.

Apabila cahaya sudah menembusi pupil, ianya akan difokuskan pula ke bahagian kanta mata (lens). Kemudian, kanta mata (lens) akan memfokuskan pula cahaya tersebut ke bahagian retina mata. Retina adalah sejenis tisu yang sensitif kepada cahaya (photosensitive tissue) yang mengandungi sel photoreceptor (photoreceptor cells).

Sel photoreceptor inilah yang membantu menukarkan cahaya kepada signal elektrik dan kemudian disalurkan melalui sarat optik ke bahagian otak. Di otak, informasi yang diterima ini akan diproses oleh korteks visual. Tanpa kewujudan retina dan sel photoreceptor, informasi visual yang diterima oleh mata tidak akan mencetuskan tindak balas biokimia yang mengaktifkan otak untuk memproses maklumat tersebut.

Keupayaan retina ini juga adalah disebabkan oleh kewujudan molekul retinal, iaitu satu jenis bentuk Vitamin A, yang akan menukarkan cahaya kepada signal elektrik yang kemudiannya akan dihantar ke otak.

Setelah memahami bagaimana cahaya diproses oleh mata dan otak seperti diterangkan di atas, maka lebih mudah untuk memahami bagaimana cahaya biru daripada telefon pintar boleh merosakkan mata.

Menurut Dr. Ajith Karunarathne, manusia memerlukan bekalan berterusan molekul retinal untuk terus melihat. Photoreceptors tidak dapat berfungsi tanpa kewujudan molekul retinal ini. Dalam kajian ini, para saintis telah mendedahkan retinal kepada beberapa jenis cahaya seperti biru, merah, kuning dan hijau.

Mereka dapati apabila retinal didedahkan kepada lampu biru, ianya akan mencetuskan satu reaksi yang menyebabkan retinal menghasilkan reactive oxygen species (ROS), sejenis molekul kimia beracun yang akan membunuh sel photoreceptor.

Selain itu, perlu diketahui bahawa sel photoreceptor ini tidak dapat dihasilkan semula oleh mata. Oleh itu, apabila ianya sudah mati, maka tiada sel photoreceptor baru yang akan terhasil. Bagi membuktikan teori ini, para saintis ini juga telah mengulang eksperimen ini dengan mendedahkan retinal ini dengan beberapa sel lain seperti sel kanser, sel hati dan neurons.

Eksperimen yang dibuat mendapati bahawa apabila sel-sel ini dicampurkan dengan retinal yang terdedah kepada cahaya biru, sel-sel tersebut juga akan mati. Sekiranya sel-sel tersebut dicampurkan dengan retinal yang didedahkan kepada cahaya berwarna selain biru seperti hijau, merah, kuning ianya tidak akan memberi sebarang kesan.

Kesimpulannya, retinal yang terdedah kepada cahaya biru boleh menjadikannya bertoksik dan boleh membunuh apa sahaja jenis sel. Paling menakutkan, retinal bukan sahaja terdapat pada bahagian mata tetapi juga bahagian tubuh yang lain. Oleh itu, kesan retinal bertoksik ini juga mungkin memberi kerosakan pada bahagian tubuh yang lain.

Secara semulajadinya, tahap penglihatan manusia semakin berkurang apabila meningkat usia mereka. Perkara ini adalah disebabkan degenerasi makula, bahagian pada retina yang bertanggungjawab untuk penglihatan utama yang membolehkan manusia mengenalpasti wajah dan membaca.

Penurunan kadar penglihatan secara semulajadi ini biasanya terjadi apabila manusia mencecah umur 50-an. Oleh itu, pendedahan mata kepada cahaya biru daripada telefon pintar sebenarnya akan membercepatkan lagi kadar degenerasi makula ini.

Dalam kajian ini juga, didapati alpha tocopherol, iaitu derivatif daripada vitamin E dan antioksidan semulajadi yang terdapat pada mata dan badan, boleh membantu menghentikan sel photoreceptor daripada mati. Walau bagaimanapun, kesannya juga semakin berkurang apabila meningkat usia kerana sistem imunisasi badan juga semakin lemah.

Oleh itu, bagi menjaga tahap penglihatan mata, para saintis ini mencadangkan supaya mengurangkan dan mengelakkan penggunaan telefon pintar di tempat yang gelap serta menggunakan cermin mata hitam yang boleh menapis sinaran UV dan cahaya biru.


Bagaimana Keputusan BREXIT Mengubah Hidup Masyarakat Eropah

Pada mulanya, usaha untuk mendapatkan taraf kewarganegraan British bagi Elena Remigi hanyalah satu formaliti mudah. Lahir di Milan, Elena sudah tinggal di UK selama lebih sedekad. Dia memiliki rumah, kenderaan sendiri dan juga status penduduk tetap, yang memerlukan beliau melalui proses panjang membuktikan kelayakan beliau.

Walau bagaimanapun, segala-galanya berubah selepas rakyat Britain memilih untuk United Kingdom keluar daripada Kesatuan Eropah (EU) pada Jun 2016. Rancangan Elena mengalami gangguan yang sangat ketara.

Sebelum BREXIT, perjalanan warga Eropah merentasi benua mereka sangat mudah. Tidak ada keperluan untuk mereka melalui proses imigresen untuk masuk ke negara jiran. Berpindah dari Milan ke London bagi Elena, adalah satu proses yang langsung tidak mencabar prosedurnya. Yang lebih sukar adalah proses logistik perpindahan itu sahaja.

BREXIT menyulitkan proses permohonan kewarganegaraan Elena yang tetap mengambil keputusan untuk cuba menjadi rakyat UK secara rasmi, namun proses yang pada mulanya dianggap senang kini menjadi sangat sukar tiba-tiba - yang paling sukar adalah membuktikan dia sudah duduk di London selama ini.

Elena menyertai hampir lima juta orang yang hidup merantau di sekitar Eropah, dengan majoriti antara mereka memilih untuk tinggal dalam negara United Kingdom tetapi kini tidak pasti ke mana hala tuju masa depan mereka. Samalah situasinya seperti beberapa kumpulan rakyat Britain yang menjadikan negara Eropah lain rumah mereka.

Hasil perbincangan di antara wakil UK dengan wakil EU telahpun menghasilkan draf perjanjian pemisahan (PDF) serta status hak dan kerakyatan mereka yang bakal terlibat dalam pengasingan ini, dengan tarikh akhirnya pada penghujung 2020 untuk UK keluar sepenuhnya daripada EU. Apa yang merisaukan, sehingga kini belum ada jalan keluar yang menyenangkan orang ramai diwar-warkan sehinggakan terlalu ramai yang tertanya apa akan berlaku pada mereka.

Elena tidak dapat duduk diam selepas mendapati permohonan kewarganegaraannya berdepan risiko ditolak. Dalam penerbitan bertajuk 'In Limbo' yang menghimpunkan testimoni 100 orang warga EU yang tinggal di UK, Elena mula mendapat gambaran sebenar kesukaran yang bakal dihadapinya.

Seorang warga Denmark gagal mendapat status PR selepas hidup 18 tahun di UK, satu pasangan Itali di Oxford memilih untuk meninggalkan UK selepas masyarakat setempat yang asalnya jiran mereka mula bertindak menghalau mereka supaya pulang ke Itali secepat mungkin selepas keputusan BREXIT diumumkan.

Seorang wanita UK pula terdesak cuba mendapatkan status penduduk tetap di Jerman berikutan perkahwinannya dengan seorang lelaki Perancis kini menghadapi kesukaran untuk mereka dapat kekal bersama.

Beberapa individu UK yang mengusahakan perniagaan merentasi negara di Eropah juga bakal berdepan kesukaran serta kehilangan pelanggan-pelanggan tetap, kerana BREXIT bakal menyebabkan mereka tidak lagi boleh berniaga secara bebas.

Walaupun warga Eropah masih diberikan peluang untuk duduk di UK atau sebaliknya selepas BREXIT disempurnakan, proses untuk keluar masuk itu pasti akan melalui pelbagai jenis kerenah birokrasi yang panjang. Apa yang lebih menakutkan bagi Elena; permohonan-permohonan itu boleh ditolak.

Jabatan Statistik Negara United Kingdom melaporkan pada awal tahun 2018, berlakunya penurunan ketara pada jumlah individu Eropah yang masuk ke negara-negara United Kingdom, dengan jumlah ketika ini adalah terendah dalam tempoh lima tahun. Jumlah pekerja negara EU yang mendaftar untuk bekerja di UK juga berkurangan secara ketara disebabkan ramai individu memilih untuk mengambil langkah selamat walaupun sudah mempunyai hidup yang selesa di UK.

Bagi Maike Bohn, seorang wanita pengasas kepada NGO the3million yang menjaga kebajikan pekerja Jerman di UK dan mempunyai 37,000 ribu orang ahli, hampir separuh daripadanya memilih untuk meninggalkan UK.

Maike sendiri seakan-akan mahu mengambil langkah serupa walaupun dia sudah tinggal di UK selama 30 tahun dengan anak-anaknya sedang belajar dalam sistem persekolahan Britain. Maike ketika ini sedang berusaha mencari kerja di Berlin seandainya apa yang berlaku memerlukan dia berpindah.

Selain pihak berkuasa di London dan Brussels yang masih lagi cuba mencari formula terbaik untuk memudahkan kelancaran pemisahan UK daripada EU, Mahkamah Keadilan Eropah juga sedang membicarakan tuntutan lima orang warganegara Britain yang duduk di Belanda dan mahu mengekalkan hak mereka sebagai warganegara Kesatuan Eropah, selepas BREXIT selesai.

Seandainya mahkamah memutuskan bahawa status kewarganegaraan EU bagi warga Britain sedia ada tidak boleh dimansuhkan, ini akan memberikan implikasi yang cukup besar pada orang Britain lain serta menyukarkan lagi transisi BREXIT, yang jelas sekali sangat mencabar dalam melaksanakannya.

Selagi perjanjian BREXIT tidak termeterai, individu seperti Elena Remigi dan Maike Bohn akan terus terkapai-kapai, menunggu apakah langkah seterusnya yang baik untuk mereka dan kehidupan mereka sedia ada.

Artikel ini adalah terjemahan kepada artikel asal 'The Millions Left Marooned by Brexit' terbitan The Atlantic.


Psikologi Pemasaran: Mengapa Kebanyakan Harga Produk Berakhir Dengan 99 Sen

Apabila ke pasar raya untuk membeli barangan keperluan harian, biasanya mungkin kita akan perasan bahawa sesetengah barangan akan diletakkan pada harga yang berakhir dengan 99 sen, contohnya RM5.99. Mengapakah harga tersebut tidak digenapkan sahaja kepada RM6 memandangkan pembeli tetap akan membayar RM9?

Bukankah menggenapkan harga kepada RM6 lebih memudahkan pembeli kerana kerajaan Malaysia telahpun memansuhkan duit syiling 1 sen beberapa tahun dahulu. Sekiranya anda tidak tahu, sebenarnya terdapat alasan psikologi mengapa penjual gemar meletakkan harga yang berakhir dengan 99 sen dan tidak menggenapkannya terus kepada ringgit terhampir.

Satu laporan yang diterbitkan pada bulan Jun 2018 oleh jurnal Marketing Letters telah mengkaji dakwaan bahawa kebanyakan manusia hanya memberi perhatian kepada unit ringgit (atau unit matawang lain) dan tidak begitu kisah mengenai jumlah sen yang dibayar.

Sekumpulan pengkaji daripada Baylor University telah melakukan 4 ujian terhadap 942 subjek. Daripada kajian ini mereka dapati bahawa manusia yang mempunyai pemikiran analitik (analytic thinker) lebih mudah terpengaruh dengan harga yang berakhir dengan 99 sen ini berbanding manusia yang mempunyai pemikiran holistik (holistic thinker).

Secara umumnya terdapat 2 jenis pemikiran manusia, iaitu pemikiran analitik dan pemikiran holistik. Pemikiran analitik melibatkan pemahaman sesuatu sistem dengan memikirkan setiap bahagiannya dan bagaimana setiap bahagian ini boleh memberikan kesan pada skala yang besar.

Sementara itu, pemikiran holistik pula melibatkan pemahaman pada pola yang besar dan memberi reaksi terhadap pola tersebut.

Antara pemikiran analitik dan pemikiran holistik, tiada yang lebih baik daripada satu sama lain. Ianya hanya cara berfikir yang berbeza dan dalam sesetengah perkara mungkin boleh memberi manfaat kepada seseorang individu.

Penjelasan secara visual boleh dilihat daripada penjelasan daripada Dr. Ankush Chopra dengan menonton video di atas. Beliau adalah seorang professor dan juga penulis buku "The Dark Side of Innovation".

Untuk menjadi seorang pelukis atau ahli muzik, pemikiran holistik sangat dituntut. Ianya berkaitan konteks, dan intuisi adalah penting. Sementara itu, bagi manusia yang berada dalam bidang sains dan undang-undang, cara berfikiran analitik sangat berguna dimana mereka akan melihat pada setiap bahagian dan unik, lebih spesifik dan logikal.

Sementara itu, orang yang hebat pula mampu mempunyai kedua-dua jenis pemikiran dan mampu mengaplikasikannya pada situasi dan keadaan yang betul. Walaupun kedua-dua jenis pemikiran ini boleh dilatih dan dipelajari, cara berfikiran holistik yang melibatkan kreativiti adalah lebih sukar untuk dipelajari.

Berbalik kepada persoalan penggunaan harga yang berakhir dengan 99 sen diatas, bagaimanakah jenis pemikiran seseorang mampu mempengaruhi mereka dalam hal ini? Menurut Dr. Lingjiang Lora Tu, seorang professor di Baylor University dan ketua dalam kajian ini, berikut merupakan rumusan ringkas daripada kajian yang dijalankan oleh pasukannya.

1. Seseorang dengan pemikiran analitik akan melihat harga RM9.99 pada setiap nombor individual dan akan memberikan prioriti pada nombor pertama (unit ringgit sahaja) kerana nombor inilah yang akan memberikan kesan besar dalam menentukan harga barangan tersebut.

2. Individu dengan pemikiran holistik pula sebaliknya akan melihat semua digit harga yang tertera secara keseluruhan. Oleh itu, golongan ini sama sekali tidak akan terkesan dengan teknik pemasaran yang menggunakan harga berakhir dengan nilai 99 sen ini.

Dalam kajian tersebut juga, para pengkaji dapati bahawa tidak kira cara pemikiran apapun yang ada miliki, ianya mungkin kurang memberi kesan contohnya apabila berada dalam keadaan tertekan kerana ramai orang beratur di kaunter pembayaran, diganggu oleh muzik latarbelakang di pasar raya atau kagum melihat demostrasi sesuatu produk yang dijual.

Kajian yang dilakukan ini sememangnya sangat bermanfaat kepada peniaga untuk mengetahui bagaimana jenis pemikiran manusia dan bagaimana ia boleh membantu mereka boleh meletakkan harga pada sesuatu produk yang dijual.


5 Virus Yang Memberi Manfaat Kepada Manusia dan Bidang Perubatan

Virus mungkin sejenis perkataan yang kurang gemar untuk didengari. Makhluk mikroskopik ini seringkali dikaitkan dengan pelbagai penyakit berbahaya dan juga kematian. Dengan saiznya yang begitu kecil, virus tidak dapat dilihat oleh mata kasar.

Walau bagaimanapun, ianya wujud hampir di semua tempat di Bumi ini. Ianya boleh menjangkiti fungi, tumbuh-tumbuhan, haiwan dan juga manusia. Walau bagaimanapun,  realitinya tidak semua virus memberi keburukan semata-mata kepada manusia.

Benar, ada banyak virus sebenarnya memberi manfaat kepada manusia dalam pelbagai bidang antaranya bidang perubatan dan pertanian. Kali ini, pihak Iluminasi ingin berkongsi 5 virus dan manfaatnya kepada manusia.

Adenovirus adalah antara virus yang popular dan sangat mudah menjangkiti manusia. Kebiasaannya, pesakit hanya menunjukkan simpton yang ringan dan akan pulih selepas beberapa hari. Antara penyakit yang biasanya disebabkan oleh virus ini adalah pneumonia, bronchitis, demam, sakit tekak dan lain-lain.

Menariknya, kajian yang dilakukan oleh para saintis mendapati, satu jenis daripada virus ini, HAdV-52, akan melekat pada satu jenis karbohidrat yang spesifik yang biasanya terdapat pada sel kanser. Ini mencetuskan idea tentang kemungkinan virus ini boleh digunakan untuk mengubati penyakit kanser.

Walaupun masih dalam peringkat kajian, saintis berharap ianya dapat digunakan untuk mencipta ubatan untuk merawat kanser. Saintis juga yakin virus ini dapat membantu manusia membina sistem imunisasi badan untuk merawat penyakit kanser secara semulajadi.

Vesticular stomatitis virus (VSV) merupakan virus yang popular satu ketika dahulu dan biasanya menjangkiti kuda. Virus ini dikatakan akan menyebabkan ulser pada mulut kuda. Virus ini juga dikatakan boleh menjangkiti manusia melalui kuda. Walau bagaimanapun, ianya tidaklah merbahaya dan tidak boleh menyebabkan kematian kepada manusia.

VSV merupakan satu lagi virus yang sedang dikaji saintis mengenai potensinya untuk merawat penyakit kanser melalui sejenis rawatan yang dikenali sebagai terapi oncolytic virus (OV). Walau pun terdapat kesan yang positif, kajian lebih mendalam sedang dilakukan terhadap virus ini.

Bacteriophages adalah sejenis virus yang menjangkiti bakteria. Ianya boleh ditemui hampir di mana sahaja - dalam tanah, air dan juga tubuh badan manusia. Virus ini ditemui pada tahun 1915 oleh Frederick Twort dan merupakan antara virus yang popular dalam bidang mikrobiologi terutamanya dalam rawatan untuk menghalang jangkitan bakteria.

Walaupun  rawatan terapi menggunakan virus ini masih dalam kajian, ianya sudah digunakan untuk merawat beberapa penyakit dan saintis positif ianya akan dapat merawat penyakit Sistik Fibrosis dan kanser. Terdapat juga pendapat bahawa ianya mungkin boleh digunakan sebagai pengganti antibiotik pada masa akan datang dimana virus sudah mempunyai ketahanan terhadap rawatan antibiotik.

Sesetengah tumbuhan mempunyai kebolehan untuk hidup dalam cuaca yang panas. Berdasarkan kajian, para saintis dapati kebolehan ini adalah disebabkan oleh sejenis virus unik pada tumbuhan-tumbuhan ini. Kebiasaannya, pada tumbuhan ini terdapat sejenis fungi yang dikenali sebagai endophyte. Saintis percaya virus yang menjangkiti fungi inilah yang memberi kelebihan kepada tumbuhan ini agar tahan panas.

Menariknya, dalam kajian yang dilakukan, para saintis dapati sekiranya virus ini diletakkan pada tumbuhan lain, ianya turut akan mempunyai keupayaan untuk hidup pada suhu yang tinggi. Mereka berjaya menghasilkan tomato yang mampu hidup pada suhu 60 darjah celsius. Penemuan ini sangat bermanfaat terutamanya bagi mereka yang tinggal di tempat bersuhu tinggi dan ketika musim kemarau.

HIV merupakan antara penyakit popular pada abad ke 21 akibat daripada amalan seks bebas. Selain itu, terdapat sejenis lagi virus yang semakin mendapat perhatian  saintis iaitu GBV-C kerana kesan yang dilakukannya kepada pesakit HIV. GBV-C adalah sejenis virus dalam keluarga virus Flaviviridae dan dikenali juga sebagai Hepatitis G.

Virus ini menarik perhatian para saintis kerana ianya didapati mempunyai keupayaan untuk melambatkan kesan HIV pada pesakit. Dalam kata lain, seseorang yang mempunyai kedua-dua virus HIV dan GBV-C biasanya menunjukkan progres yang lambat untuk mendapat AIDS. Saintis percaya mungkin terdapat sesuatu pada virus ini yang mungkin dapat dimanfaatkan bagi mengubati pesakit AIDS.


Aya Kito: Kisah Sedih Catatan Perkembangan Penyakit Dari Awal Sehingga Mati

Petikan kata-kata ini diambil dari buku diari Aya Kitou yang ditulis selama masa hidupnya. Aya Kitou dilahirkan pada 19 Julai 1963 di Toyohashi, wilayah Aichi.

Dia merupakan anak pertama dalam keluarganya dan mempunyai tiga orang adik perempuan dan seorang adik lelaki. Ayahnya memiliki perusahan tauhu yang dihasilkan di rumah mereka manakala ibunya adalah seorang jururawat.

Aya merupakan seorang gadis yang cantik, baik hati dan pintar. Dia aktif dalam sukan dengan menyertai kelab bola keranjang di sekolah menengah.

Pada tahun 1977 iaitu ketika Aya berusia 15 tahun, dia disahkan menghidap Spinocerebellar ataxia (SCA). SCA adalah sejenis penyakit yang membuatkan fungsi otak yang mana menyelaraskan pergerakan pesakit, merosot secara drastik.

Dan disebabkan penyakit ini, Aya tidak lagi dapat bermain sukan kegemarannya. Pertuturan Aya secara perlahan-lahan merosot bersama-sama dengan keupayaannya untuk berjalan.

Malah, ia membuatkan Aya terpaksa menggunakan kerusi roda untuk mempercepatkan pergerakannya serta mencegahnya daripada jatuh.

Penyakit yang dihidapi ini adalah penyakit progresif, bermakna keadaan pesakit akan menjadi bertambah teruk dari masa ke masa. Juga, penyakit ini tidak mempunyai penawar.

Aya berasa sangat sedih dan kecewa pada awalnya. Dia tidak tidak tahu apa yang harus dilakukan untuk menghabiskan masanya dan tidak mahu membebankan keluarga serta rakan-rakannya.

Teman lelakinya juga meninggalkan Aya disebabkan penyakitnya ini. Perkara menjadi semakin teruk apabila dia terdengar rakan-rakannya bercakap mengenai penyakitnya.

Mereka mengatakan bahawa Aya mengganggu pelajaran di sekolah dan berharap dia dapat dipindahkan ke sekolah khas untuk orang kurang upaya.

Ia membuatkan Aya tidak lagi mahu ke sekolah dan keluarganya memutuskan untuk memindahkannya ke sekolah khas. Di sekolah baru, rakan-rakan dan guru-guru barunya serta keluarganya membantu Aya agar dia faham keadaannya.

Bantuan ini membuatkan Aya melihat hidupnya dari sudut yang berbeza. Ibunya memberitahu Aya supaya menulis diari untuk memantau aktiviti dan penyakitnya.

Sebelum didiagnos menghidap penyakit ini, ketika berusia 14 tahun, Aya sudah mula menulis diari.

Dan bermula daripada usia 15 tahun, selepas diagnosisnya, Aya menggunakan diarinya untuk merekodkan pengalaman hidupnya termasuklah simptom-simptom penyakit ini.

Dia menulis segala-galanya tentang perasaan dan aktivitinya dalam diari tersebut walaupun dia berada di hospital untuk rawatan pemulihan.

Aya tidak berputus asa dengan hidupnya walaupun sudah seperti tiada makna. Dia tidak membenarkan sesiapa pun dan apa sahaja untuk menghalangnya dalam membantu mereka yang mempunyai penyakit yang sama.

Dia mahu membantu mereka dengan pengalamannya yang ditulis dalam diari tersebut. Pada suatu hari, guru sekolahnya melawat ke rumahnya dan bertemu dengan ibunya.

Gurunya itu mahu menerbitkan diari Aya kerana sangat sukakan penulisan Aya. Dia berasa terharu dan beranggapan bahawa penulisan Aya dapat memberikan inspirasi kepada ramai orang, sama ada sihat atau tidak.

Mendengar berita itu, Aya berasa sangat gembira kerana impiannya untuk membantu orang lain menjadi kenyataan. Dan walaupun tahu ia adalah sia-sia, namun Aya masih meneruskan rawatan pemulihan.

Dia hanya meneruskan rawatan tersebut kerana percaya terdapat perubahan pada tubuh badannya.

Selepas menamatkan pengajian di sekolah khas, keadaan Aya menjadi semakin teruk sehinggakan dia tak boleh berjalan dan terlantar di atas katil serta mengalami kesukaran untuk bercakap.

Pada jam 12.55 pagi 23 Mei 1988, 2 hari sebelum ulangtahunnya yang ke-26, Aya Kito menghembuskan nafas terakhirnya dikelilingi oleh keluarga, doktor dan jururawat yang menjaganya ketika berada di hospital.

Diari Aya telah diterbitkan sejurus selepas kematiannya, dan menginspirasikan drama Jepun bertajuk "1 Litre of Tears".

Kisah Aya Kitou yang menyayat hati ini memberikan inspirasikan kepada kita agar bersyukur dengan hidup kita, kerana ada orang yang mahu terus hidup, tetapi nasib tidak menyebelahi mereka.

Dan walaupun seolah-olah tiada peluang untuk hidup, Aya masih meneruskan sisa hidupnya untuk membantu orang lain. Hargailah hidup anda.


Jatuh Bangun Tunku Abdul Rahman Putra Al-Haj - Bapa Kemerdekaan Negara Kita

Pada 31 Ogos 1957, akhbar New Straits Times dengan bangga mencetak muka depan suratkhabar mereka dengan tajuk "From Playboy to Malaya's First Prime Minister" (Daripada seorang kaki perempuan kepada Perdana Menteri Malaya Pertama).

Tajuk sebegitu bagi mereka yang tidak faham pasti dianggap cubaan memburukkan Tunku Abdul Rahman Putra al-Haj. Bagaimanapun kandungan artikel itu adalah sebuah temuramah tidak formal bersama individu yang paling berpengaruh dalam usaha mendapat kemerdekaan negara kita, serta cara hidupnya yang berbeza daripada orang biasa.

Perjalanan Tunku menjadi pemimpin nombor satu Tanah Melayu berdepan liku-liku yang sukar, membentuk dirinya menjadi seorang individu yang punyai pemikiran berbeza daripada biasa, seterusnya menyebabkan anak Sultan Kedah ini lebih mesra menjadi rakyat biasa berbanding cara hidup mirip kerabat di-Raja.

Putera kepada Sultan Kedah yang lahir pada tahun 1903, Tunku Abdul Rahman kurang selesa hidup dalam istana. Dia gemar menghabiskan masa kecilnya dengan kawan-kawan di kampung selepas sekolah. Tunku juga tidak gemar kewajipan menaiki kenderaan khas dipandu pemandu khas lantikan istana setiap kali dihantar atau dijemput pulang. Dia juga terlalu banyak menghabiskan masa di padang bermain bola bersama rakannya.

Tunku bersekolah di Kolej Sultan Abdul Hamid, Alor Setar Kedah. Beliau dihantar untuk belajar di Debsirin School, Bangkok sebelum kembali menyambung ke Tanah Melayu menyambung pelajaran di Penang Free School. Tunku berjaya mendapat biasiswa kerajaan Kedah menyambung pengajian di Universiti Cambridge, Britain. Namun pelajarannya tidak lancar kurang serius dalam belajar, serta lebih gemar aktiviti sosial.

Setelah dinasihati penjaganya di sana, Tunku akhirnya fokus dan berjaya menamatkan pengajiannya dengan kelulusan ijazah sastera dalam bidang undang-undang dan sejarah, pada tahun 1925. Tunku belayar pulang membawa segulung ijazah ke Tanah Melayu. Walaupun begitu, tahap kelulusan ijazah yang diperolehi dirasakan tidak mencapai tahap sepatutnya oleh ahli keluarganya, kerana kelulusannya lebih rendah berbanding sasaran. Tunku diarahkan untuk kembali ke Britain meneruskan pengajian untuk mengambil peperiksaan Bar.

Sekembalinya dia ke Britain - Tunku lebih banyak menghabiskan masa dalam gerakan Malay Society of Great Britain yang ditubuhkannya bersama dengan Tuanku Abdul Rahman (bakal YDP Agong pertama negara) sebagai Presiden dan Tunku sendiri bertindak sebagai setiausaha.

Tunku hanya berjaya lulus tiga kertas peperiksaan daripada empat keseluruhan, mengakibatkan dia gagal mendapatkan kelulusan yang diperlukan. Tunku pulang semula ke Malaya pada tahun 1931 dengan rasa malu, sehinggakan pihak keluarga memandang apa yang berlaku padanya sebagai satu perbuatan yang cukup memalukan pihak istana.

Walaupun malu, diasiswa kerajaan yang diterima Tunku membolehkan beliau dilantik menjawat jawatan anggota Kadet dalam jabatan perkhidmatan awam Kedah.

Tunku gemar tanggungjawab yang baru padanya itu, membuatkan dia bekerja keras serta lebih serius menjalankan amanah. Berkat ketekunan beliau, Tunku dinaikkan pangkat menjadi pegawai daerah di beberapa daerah Kedah selepas kerap kali ditukarkan kerana perangainya yang tidak takut mempersoalkan pegawai atasan beliau. Ketika inilah dia yang bertindak sebagai pegawai daerah di beberapa tempat mula mengenali situasi sebenar penduduk Kedah, menguatkan lagi jiwanya untuk berbakti kepada orang ramai.

Selepas tamat perang dunia kedua, gerakan politik tempatan mula mengalami kebangkitan dan perbincangan serta rundingan terhadap cadangan pembentukan Malayan Union mula menjadi perbualan orang ramai. Tunku turut sama mendapat peluang memberikan ucapan kepada orang ramai tentang pandangan beliau kerana jawatannya membolehkan dia bertemu ramai orang. Mesej yang konsisten daripada beliau adalah pentingnya masyarakat ketika itu memastikan sebarang bentuk keganasan tidak berlaku dalam usaha menolak apa yang dibawa kerajaan British.

Mula merasai kepentingan masyarakat Tanah Melayu bersatu, Tunku mengambil keputusan mengambil semula peperiksaan Bar di Britain untuk kali kedua, bagi membolehkan dia memainkan lebih besar dalam struktur kerajaan. Syukurlah kali ini dia lulus dan layak dilantik menjadi seorang pengamal undang-undang bertauliah.

Walaupun begitu, kariernya mengalami penurunan selepas dilantik sebagai timbalan pendakwaraya. Tanggungjawab yang diberikan hanyalah untuk mengkaji kertas-kertas perbicaraan kes-kes yang telah diselesaikan, tanpa dapat betul-betul diberikan peluang dalam proses mahkamah. Berbeza dengan pengalamannya bertugas sebagai pegawai daerah sebelum itu yang lebih dekat dengan jiwanya, turun padang melihat sendiri masyarakat.

Kedudukan serta pengaruh Tunku Abdul Rahman serta pengalamannya sebagai pegawai daerah, dibantu kelulusan pendidikan yang baik menjadikan beliau seorang yang mempunyai kaliber tinggi dalam masyarakat Kedah khasnya. Oleh kerana itu, UMNO yang ketika itu baru ditubuhkan beberapa tahun melantik beliau menjadi pengerusi cawangan UMNO negeri Kedah.

Karier beliau sebagai peguam mula berkembang selepas dia dijemput oleh Fosters-Sutton, peguam negara ketika itu untuk menjadi peguam di Kuala Lumpur. Tunku mula terlibat secara langsung dalam kes undang-undang dan berkat kecekapan beliau, Tunku dinaikkan pangkat memegang jawatan Presiden Mahkamah Selangor.

Serangan komunis memaksa UMNO mula melebarkan agenda perjuangan politik mereka, memupuk semangat harmoni serta merapatkan jurang antara kaum yang menjadi komposisi masyarakat bukan hanya sekadar untuk orang Melayu semata-mata.

Dalam mesyuarat pada tahun 1951. Dato' Onn Jaafar, pengasas UMNO merasakan sudah tiba masanya untuk berundur kerana Dato' Onn percaya UMNO sepatutnya membuka keahliannya kepada semua kaum. Pendapat ini dibantah oleh ahli-ahli UMNO sendiri. Akhirnya Dato' Onn meninggalkan UMNO dan menubuhkan parti baru yang dibuka kepada semua kaum yang dinamakan Parti Kemerdekaan Malaya.

Tiga nama dicadangkan untuk menggantikan Dato' Onn sebagai Presiden UMNO, dengan Tunku Abdul Rahman dan (Tun) Abdul Razak menjadi antara calon-calonnya. Setelah dipujuk oleh Abdul Razak sendiri, Tunku Abdul Rahman akhirnya bersetuju untuk menerima jawatan Presiden UMNO kerana Abdul Razak merasakan pengalaman Tunku Abdul Rahman serta usianya yang lebih tua menjadikannya lebih dihormati serta mampu menyatukan orang Melayu dalam perjuangan mereka.

Proses undian pada perhimpunan UMNO 23 Ogos 1951 dilakukan dan Tunku mendapat 57 undi menewaskan pencabarnya. Diberikan tanggungjawab besar dalam merealisasikan impian masyarakat Melayu ketika itu, dalam ucapannya yang pertama sebagai Presiden UMNO Tunku menegaskan pentingnya kemerdekaan diberikan dengan segera dan orang Melayu perlu bangkit berjuang menuntut kemerdekaan.

Salah satu langkah paling penting Tunku Abdul Rahman dalam usaha mendapatkan kemerdekaan, adalah usaha untuk mewujudkan kerjasama antara parti yang ketika itu masih mewakili kaum tertentu sahaja. Ideologi ini berbeza dengan apa yang cuba di bawa oleh Dato' Onn Jaafar, yang mahu semua kaum bersatu di bawah satu parti.

Langkah Dato' Onn menubuhkan parti baru berbilang kaum walaupun diterima beberapa orang pemimpin kaum Cina dan India, gagal menarik sokongan ramai khasnya orang Melayu.

Masyarakat ketika itu percaya gerakan kemerdekaan haruslah didokong oleh pemimpin-pemimpin yang mewakili setiap kaum yang datang daripada parti yang mewakili kaum masing-masing dan mampu bekerjasama memperjuangkan kemerdekaan Tanah Melayu.

Langkah ini diambil dalam memastikan hak setiap kaum dapat dijaga mengikut suara wakil kaum tersebut. Atas visi inilah parti Perikatan ditubuhkan hasil kerjasama UMNO dan MCA, yang menjadi rakan politik pertama UMNO sebelum kemasukan MIC yang mewakili kaum India.

Proses kemerdekaan bukanlah sesuatu yang mudah. Perikatan turut sama mendapat tentangan daripada Dato' Onn sendiri serta masyarakat yang skeptikal dengan kerjasama di antara orang Melayu dan Cina berlainan parti. Walaupun begitu, lama-kelamaan sokongan kepada parti Perikatan semakin kuat.

Pada tahun 1955, Tunku Abdul Rahman Putra Al-Haj membuktikan pengaruh besar serta ketokohannya dengan memimpin parti Perikatan memenangi pilihanraya umum, yang membolehkan beliau dilantik sebagai Ketua Menteri kerajaan Tanah Melayu.

Membuktikan dirinya kini membawa mandat dan suara rakyat yang mahukan kemerdekaan daripada British, perbincangan demi perbincangan terus dilakukan di antara semua wakil kerajaan Tanah Melayu dengan British dalam tempoh dua tahun, sebelum Tanah Melayu berjaya mencapai kemerdekaan pada 31 Ogos 1957.

Tunku Abdul Rahman, lelaki yang mengaku dirinya playboy, mempunyai sejarah gemar main-main dalam belajar serta sangat mementingkan keseronokan dalam hidup - berdiri megah mengangkat tangan, mengisytiharkan kemerdekaan dengan laungan tiga kali 'merdeka!' menandakan kemerdekaan negara kita yang diperolehi sama seperti apa yang diimpikan Tunku - tanpa perubahan darah dan semuanya berlaku dengan cara rundingan.


5 Bandar Rahsia Lokasi Ujian Nuklear Rusia Yang Masih Wujud Sehingga Kini

Sewaktu zaman Perang Dunia kedua, pelbagai inovasi dan ciptaan senjata api baru telah terhasil. Walau bagaimanapun, pengemboman 2 bandar besar di Jepun, Hiroshima dan Nagasaki dengan senjata nuklear benar-benar memberikan panik dan ancaman besar kepada pihak Soviet Union.

Menyedari mereka mungkin menerima nasib yang sama sekira tidak mampu menandingi kekuatan senjata pasukan Parti Perikatan, maka pihak pemerintah segera menubuhkan jawatankuasa untuk mengkaji dan menghasilkan senjata nuklear untuk kegunaan pihak tentera Soviet Union sendiri.

Maka, pada bulan April 1946, sebuah jawatankuasa yang diberi nama KB–11 telah ditubuhkan untuk tujuan ini. Beberapa pusat kajian telah dibina untuk tujuan ini dan banyak tenaga kerja telah dibawa masuk. Malangnya, ramai yang mati akibat pendedahan kepada bahan radioaktif di makmal-makmal ini.

Khuatir bahawa rancangan membina senjata nuklear ini diketahui pihak musuh, maka kawasan-kawasan yang dijadikan pusat kajian ini telah ditutup daripada orang luar. Kerana begitu ramai rakyat yang bekerja di pusat-pusat kajian ini, kerajaan perlu mengawal pergerakan keluar masuk pekerja agar rahsia mereka tidak bocor kepada musuh.

Maka, kerajaan telah menisytiharkan pusat-pusat kajian nuklear ini sebagai kawasan tertutup. Kawasan-kawasan ini dikelilingi dengan pagar besi dan dikawal rapat oleh pasukan keselamatan. Walaupun perang sudah lama tamat, bandar-bandar rahsia dan tertutup ini masih lagi wujud di Russia sehingga ke hari ini. Berikut merupakan beberapa bandar rahsia yang masih wujud.

Zelenogorsk merupakan sebuah bandar kecil yang terletak di tepi Sungai Kan dan kini mempunyai populasi sekitar 66,000 orang penduduk. Bandar ini telah diwujudkan pada akhir tahun 1950-an sebagai pusat penghasilan senjata nuklear pasukan Soviet Union.

Bandar ini menjadi pusat penghasilan uranium dan dahulunya dikenali dengan nama kod Krasnoyarsk-45. Hanya pada 1992 bandar ini telah dimasukkan dalam peta Rusia dan dibenarkan menggunakan nama sebenarnya, iaitu Zelenogorsk.

Pada masa kini, bandar ini masih lagi aktif membekalkan uranium kepada reaktor nuklear di Amerika Syarikat dan beberapa negara lain untuk penghasilan produk elektrik. Pada tahun 1997, perjanjian United States-Russia Highly Enriched Uranium Purchase Agreement telah ditandatangani membolehkan bandar ini membekalkan uranium kepada Amerika Syarikat dalam tempoh jangka masa panjang.

Tsiolkovsky merupakan sebuah bandar yang terletak berhampiran Sungai Bolyshaya Pyora. Nama bandar ini, Tsiolkovsky diberikan oleh Presiden Russia, Vladimir Putin sempena nama saintis roket Russia Konstantin Tsiolkovsky. Konstantin Tsiolkovsky merupakan saintis yang mempunyai 400 buah karya mengenai eksplorasi angkasa lepas dan mempunyai jasa besar dalam kejayaan program angkasa lepas Soviet Union.

Bandar ini dibina pada tahun 1961 dan tujuan asalnya adalah sebagai pangkalan untuk menghasilkan peluru berpandu untuk tentera Soviet Union. Dahulunya bandar ini dikenali dengan nama kod Svobodny-18 dan terdapat kira-kira 6000 orang penduduk di bandar ini pada masa kini.

Kini, di bandar ini sedang dibina Vostochny Cosmodrome, iaitu fasiliti untuk pelancaran kapal angkasa lepas bagi kegunaan Russia. Pembinaan ini adalah bagi mengurangkan kebergantungan Russia kepada pusat pelancaran kapal angkasa Baikonur Cosmodrome yang terletak di Kazakhstan.

Mirny merupakan sebuah kawasan kecil yang terletak berhampiran Sungai Mekhrenga dan Sungai Yemsta. Dibina pada tahun 1960, bandar ini awalnya diwujudkan sebagai kawasan kajian untuk pelancaran peluru berpandu Soviet Union. 6 tahun kemudian, sebuah pusat pelancaran satelit Plesetsk Cosmodrome telah dibina di kawasan ini.

Walaupun sudah wujud sejak 1960, media hanya mengetahui mengenai kewujudan bandar kecil ini 23 tahun kemudian. Kini, kawasan ini dihuni oleh 30,000 orang penduduk dan boleh diakses dengan kereta api dan lapangan terbang.

Baru-baru ini, Presiden Russia telah ke sini untuk melancarkan satelit ke angkasa lepas. Satelit berteknologi tinggi yang dilancarkan ini mempunyai kebolehan untuk mengesan kedudukan peluru berpandu. Ianya sebagai langkah berjaga-jaga Russia akibat ketegangan yang tercetus kerana beberapa siri ujian peluru berpandu oleh Korea Utara.

Bandar ini diwujudkan pada tahun 1957 menggunakan nama kod Chelyabinsk-70. Kawasan ini telah diberikan status sebagai sebuah bandar pada tahun 1953. Terletak berhampiran Tasik Sinara, bandar ini menjadi pusat bagi 2 program nuklear Russia.

Kajian alat thermonuclear pernah dilakukan disini hanya selepas beberapa buln bandar ini diwujudkan. Di kawasan ini terdapat juga banyak artifak misteri seperti terowong, paip dan binaan lama yang masih terpelihara. Sama seperti bandar-bandar rahsia yang lain, bandar ini juga dikawal ketat pasukan keselamatan.

Kewujudan artifak-artifak unik serta kisah-kisah menarik mengenai bandar ini sememangnya menarik perhatian orang ramai termasuklah pelancong daripada Barat. Kawasan ini dijangka menjadi tumpuan pelancong sekiranya dibuka kepada orang ramai pada masa hadapan.

Kebanyakan bandar rahsia di Russia ini diwujudkan berhampiran sungai atau tasik besar. Perkara ini membolehkan kerajaan membuang sisa toksik radioaktif ke dalam sungai atau tasik berhampiran. Terdapat pengecualian bagi bandar Krasnoznamensk dimana hanya terdapat beberapa batang sungai kecil di kawasan ini.

Bandar kecil ini terletak berhampiran dengan ibu negara Russia, iaitu Moscow. Kawasan ini menjadi pangkalan bagi pusat kawalan ruangan angkasa dan pusat utama bagi program aeroangkasa. Pada awal kewujudannya, bandar ini dikenali dengan nama kod Golitsyno-2 sehinggalah pada tahun 1994.

Pada masa kini, dikatakan terdapat kira-kira 39,000 orang penduduk di kawasan ini. Terdapat ura-ura mengatakan bahawa beberapa satelit pengintip telah dilancarkan daripada bandar ini sebagai satu usaha Russia meningkatkan sistem keselamatan mereka.


5 Insiden Jambatan Runtuh Yang Paling Banyak Meragut Nyawa

Dunia dikejutkan dengan insiden tragedi jambatan runtuh di Itali yang mengorbankan puluhan nyawa. Dilaporkan berlaku disebabkan kelemahan pada struktur binaannya, jurutera-jurutera di Itali ketika ini sedang bersiap sedia untuk meneliti balik keadaan jambatan yang telah pun dibina di negara mereka, bagi mengelakkan kejadian sama berulang kembali.

Insiden melibatkan runtuhan jambatan telah acapkali berlaku sehingga mengorbankan puluhan, malahan ratusan nyawa. Sama ada berlaku disebabkan kecuaian pembinaan atau unsur sabotaj, tidak ada siapa pun sanggup dipersalahkan apabila insiden buruk seperti ini berlaku.

Berikut adalah 5 tragedi jambatan runtuh paling dahsyat mengorbankan ramai nyawa yang telah berlaku tidak lama dahulu.

Di Portugal, sebuah pekan bernama Castelo de Paive dihubungkan dengan bandar bersebelahannya yang bernama Entre os Rios dengan sebuah jambatan yang mempercepatkan perjalanan mereka, bergelar Hintze Ribeiro. Taraf ekonomi penduduk Castelo de Paive agak rendah jadi majoriti antara mereka bekerja di Entre os Rios setiap hari.

Berusia lebih 100 tahun ketika kejadian berlaku, jambatan itu runtuh pada 4 Mac 2001 semasa cuaca berada dalam keadaan buruk dengan angin kencang dan arus deras. Salah satu tiangnya tumbang, menyebabkan jambatan itu patah dua dengan sebuah bas dan tiga kereta sedang melaluinya.

Usaha menyelamat tidak berjaya dilakukan akibat arus yang kuat menenggelamkan mereka yang jatuh dengan segera. 59 orang terkorban dengan banyak mayat ditemui selepas dibawa arus lebih 30km, dengan dua mayat terkorban dijumpai di Sepanyol dan Perancis. (rujukan)

Jambatan Can Tho adalah sebuah jambatan yang digantung dengan kabel merentasi Sungai Hau, salah satu sungai pecahan jalinan besar Sungai Mekong di Vietnam. Jambatan sepanjang 2.75 kilometer ini mempunyai empat lorong kenderaan, dirancang untuk mula digunakan pada hujung 2008.

Guinea merupakan sebuah negara di Afrika, menempatkan sebuah jambatan di bahagian barat laut negara tersebut. Oleh kerana status ekonomi di negara tersebut agak rendah, menjadi kebiasaan bagi penduduk Guinea menumpang lori untuk sampai ke satu-satu destinasi dan perlu melalui sebuah jambatan berusia 50 tahun yang diperbuat campuran bahan simen dan batu.

Pada 21 Mac 2007, salah sebuah lori yang diupah untuk mengambil pulang penduduk yang selesai berurusan di pasar tani melalui jambatan tersebut, sebelum sebahagian jambatan tersebut runtuh mengakibatkan lori itu terbalik dan mereka yang di dalamnya terpelanting ke dalam sungai. 70 orang disahkan meninggal dunia dalam kejadian tersebut dengan 20 orang lagi cedera. (rujukan)

Salah satu insiden melibatkan jambatan paling banyak mengorbankan nyawa, insiden ini menyimpan 1001 misteri yang belum dapat dijelaskan sehingga kini. Pada 10 September 2002 jam 10:40 malam, sebuah keretapi mewah bergelar Howrah Radjhani Express meluncur laju di atas jambatan sepanjang 300 kaki, di atas sungai Dahve yang terletak di Rafiganj, India. Keretapi yang membawa 1,000 orang penumpang mula hilang kawalan dengan 15 daripada 18 koc keretapi tercampak, 2 daripadanya jatuh ke dalam sungai.

Kerja menyelamat gagal disempurnakan berikutan keadaan jalan yang berlumpur semasa hujan. 125 orang dapat diselamatkan pada awal pagi dengan selebihnya yang terperangkap di bawah runtuhan. Selepas selesai, 130 orang disahkan meninggal dunia dengan 50 orang lagi dilaporkan hilang. Insiden itu dikatakan berlaku kerana kelemahan struktur jambatan itu menyebabkan keretapi itu tergelincir, sedangkan laporan tentangnya sudah dibuat berulang kali.

Ada juga pihak berpendapat tragedi itu berlaku disebabkan unsur sabotaj ahli Parti Komunis India yang bergelar Naxalites, berikutan landasan pada jambatan tersebut kehilangan beberapa alat ganti penting. (rujukan)

Insiden gelinciran keretapi Eschede, Jerman merupakan salah satu insiden paling dahsyat melibatkan keretapi dan jambatan. Semuanya bermula selepas keretapi laju Intercity-Express dari Munich ke Hamburg sebelum salah satu tayar keretapi itu pecah, melambung masuk ke dalam bahagian koc penumpang yang sedang duduk selesa. Kehilangan imbangan pada kelajuan tinggi menyebabkan keretapi mula terbuai-buai dan tergelincir sebelum sempat pemandu menarik brek kecemasan.

Tayar yang tercabut dan tersekat pada bahagian koc mula berlaga dengan pagar keselamatan yang dipasang ditepi landasan menyebabkan koc di mana tayar itu berada, terangkat ke atas sebelum keretapi itu melanggar tiang sebuah jambatan binaan konkrit yang lalu di atas landasan keretapi tersebut. Ini menyebabkan pergerakan keretapi tadi yang sedang memecut pada kelajuan 200km/j terhenti dan jambatan itu runtuh menimpanya.


Planet Merah: Ini Semua Yang Anda Perlu Tahu Tentang Marikh

Memandangkan jarak yang hampir sama di antara Bumi dan Marikh dengan Matahari, ia agak tidak mustahil bagi manusia untuk berangan-angan untuk menjadikan planet itu sebagai boleh didiami oleh manusia.

Namun, jangan tawarkan diri anda secara sukarela untuk mengikuti pengembaraan ke Planet Merah dengan roket Elon Musk lagi.

Walaupun Marikh mungkin planet dalam Sistem Suria yang paling hampir sama dengan Bumi, namun ia masih mempunyai perbezaan yang ketara.

Dan kebanyakan daripada perbezaan ini membuatkan planet ini tidak sesuai untuk organisma hidup seperti kita manusia. Jom kita lihat perbanding antara Bumi dan Marikh.

Jadi, ini adalah perbandingan antara kedua-dua planet. Tetapi, bagaimana rasanya jika kita berada di atas permukaan Marikh?

Marikh hanya mempunyai kira-kira sepersepuluh daripada jisim Bumi. Ini bermakna tarikan graviti ke atas objek adalah sangat rendah. Oleh itu, seseorang yang beratnya 80 kilogram di Bumi akan menjadi hanya 30 kilogram sahaja di Marikh.

Apa yang paling menggembirakan bakal pengembara dan penjanah planet adalah berita bahawa planet ini mempunyai kewujudan air ais.

Terdapat takungan air beku yang luas di bawah permukaan Marikh dan juga ais di permukaan kawasan kutub utara planet ini.

Permukaan Marikh kelihatan mempunyai warna kemerahan hasil daripada besi oksida yang banyak, yang merupakan sebatian yang sama yang terdapat dalam karat dan darah.

Dahulunya, graviti Marikh menarik jumlah besi yang banyak ke permukaannya. Namun pada satu ketika, besi ini menjadi terdedah kepada oksigen yang cukup untuk menukarkannya kepada besi oksida.

Dua bulan di Marikh iaitu Deimos, yang bermaksud "keganasan" atau "ketakutan," dan Phobos, yang bermaksud "panik" atau "ketakutan" - dinamakan bersempena nama anak-anak tuhan perang Yunani, Ares.

Menurut legenda, kedua-dua anak lelaki ini akan mengikut ayah mereka dalam peperangan. "Marikh" adalah nama Ares dalam bahasa Rom.

Namun nampaknya orang Rom kuno tidak peduli tentang Deimos dan Phobos, untuk memberikan nama kedua-dua anak lelaki Ares dengan nama Roman.

Puncak tertinggi di Marikh juga merupakan gunung berapi yang paling terkenal di Sistem Suria. Olympus Mons mempunyai ketinggian lebih daripada dua kali berbanding Gunung Everest dan dipercayai gunung tertinggi kedua di dalam Sistem Suria.

Gunung tertinggi dalam Sistem Suria dipegang oleh Rheasilvia, yang terletak di atas asteroid dalam lingkaran ateroid, dan mempunya ketinggian lebih daripada Olympus Mons sebanyak 10 kilometer.

Walaupun suhu udara di khatulistiwa Marikh boleh mencecah 20 °C yang selesa di bawah sinaran matahari.

Namun bernafas menggunakan udara ini akan membuatkan anda sesak nafas dan mati, disebabkan oleh kepekatan karbon dioksida yang tinggi dalam atmosfera.


5 Rumah Paling Mahal Pernah Dijual Di Malaysia

Semakin bertambah hari, harga rumah akan semakin mahal. Berbanding dengan 30 tahun dahulu, harga rumah pada hari ini melonjak dengan begitu tinggi.

Lebih-lebih lagi di kawasan tumpuan dan mempunyai kemudahan awam. Dan seperti biasa kawasan elit di seluruh Malaysia menjadi tempat di mana rumah bernilai jutaan ringgit. iluminasi.com kongsikan 5 rumah yang paling mahal pernah dijual di Malaysia.

Damansara Heights atau Bukit Damansara dianggap sebagai salah satu alamat yang paling dicari di Malaysia di kalangan pembeli rumah individu dan juga perniagaan.

Pada awal tahun 1970-an, kejiranan berbukit ini kebanyakannya terdiri daripada rumah-rumah penghubung di mana kakitangan kerajaan tinggal.

Banyak jabatan dan badan pengawalseliaan yang berpangkalan di sini sebelum ibu pejabat operasi secara rasmi dipindahkan ke Putrajaya.

Pada tahun 2017, Damansara Heights telah disenaraikan di antara 10 kawasan kejiranan paling hebat di dunia oleh Lonely Planet. Setiap kaki persegi banglo di Bukit Damansara berharga purata RM652.

Ia juga menjadi kediaman ramai tokoh terkenal termasuklah Dato Seri Anwar Ibrahim.

Terletak di Jalan Medang Serai, Bangsar, kondominium Serai Bukit Bandaraya ini mempunyai 21 tingkat memuatkan 121 unit rumah dengan pemandangan sekitar yang tersangat indah.

Juga dianggap sebagai alamat kediaman "hotspot" di Malaysia, Bukit Bandaraya terutamanya disukai oleh ramai pekerja asing dan isi rumah menengah atas di Malaysia.

Harga purata setiap kaki persegi untuk kondominium di Bangsar adalah RM815, dan seunit kondominium ini terjual dengan harga RM12.1 juta sekaligus menjadi kondominium termahal di Malaysia.

Dahulunya dikenali sebagai Kenny Hill, Bukit Tunku adalah kawasan kediaman elit yang berbukit di Kuala Lumpur. Ramai tokoh-tokoh terkenal tinggal di kawasan ini.

Dinamakan bersempena Perdana Menteri Malaysia yang pertama iaitu Tunku Abdul Rahman, yang juga pernah tinggal di kawasan ini, harga median bagi setiap kaki persegi untuk banglo di Bukit Tunku adalah RM422.

Jalan Bunga Hinai adalah sebuah jalan sempit dengan panjang kira-kira 220 meter, dikelilingi oleh banglo, kondominium dan kehijauan alam semula jadi.

Terletak di Tanjung Tokong, bahagian utara jalan ini menuju ke jalan mati, manakala bahagian selatan menghubungkan ke Jalan Gajah, menuju ke jalan utama, Jalan Tanjung Bungah.

Bagi mereka yang suka rumah gaya retro (kira-kira tahun 1960-an-1970an), terdapat beberapa buah seperti ini di kawasan tersebut.

Harga purata bagi setiap kaki persegi banglo di Tanjung Tokong adalah RM854.

Jalan Utama adalah jalan yang terletak di pinggir bandar kelas atasan, di Pulau Tikus, Pulau Pinang. Kawasan ini mendapat namanya daripada bukit pasir dan batu yang menyerupai tikus ketika air surut.

Orang-orang Eurasia adalah yang pertama mendiami kawasan ini selepas ditubuhkan pada tahun 1786, setelah melarikan diri dari Siam untuk mengelakkan daripada penganiayaan yang dialami.

Banglo di Jalan Utama adalah rumah yang paling mahal pernah dijual di Malaysia dengan harga RM14.5 juta.

Harga purata bagi setiap kaki persegi untuk rumah banglo di Pulau Tikus adalah RM570.


Kisah Lelaki Selamatkan Dunia Daripada Perang Nuklear - Stanislav Petrov

Tidak ramai orang yang lebih tahu betapa hampirnya dunia dengan perang nuklear, melainkan Stanislav Petrov.

Pada 26 September 1983, Stanislav membantu mengelakkan perang nuklear di antara Amerika Syarikat dengan Kesatuan Soviet daripada berlaku, menggunakan kata hatinya.

Ketika itu, Stanislav baru sahaja memasuki syifnya sebagai pegawai tugas di Serpukhov-15, pusat arahan rahsia di luar Moscow yang digunakan untuk memantau satelit tentera terhadap Amerika Syarikat.

Tiba-tiba, penggera berbunyi, memberikan amaran bahawa lima unit peluru berpandu balistik antara benua, Minuteman, telah dilancarkan dari pangkalan Amerika Syarikat.

Menceritakan kembali, Stanislav mengambil beberapa ketika untuk menyedari apa yang sedang berlaku.

"Untuk tempoh 15 saat, kami berada dalam keadaan terkejut. Kami perlu memahami apa yang berlaku, tapi, apa yang harus dilakukan seterusnya?," jelas Stanislav.

Ketika itu, Stanislav berusia 44 tahun dan berkhidmat di Angkatan Pertahanan Udara Soviet semasa salah satu tempoh yang paling tegang dalam Perang Dingin di antara Kesatuan Soviet dan Amerika Syarikat.

Presiden Amerika Syarikat, Ronald Reagan enggan membekukan perlumbaan senjata. Kesatuan Soviet telah diisytiharkan sebagai "empayar jahat" dan pemimpin mereka, Yuri Andropov sentiasa takut serangan oleh pihak AS.

Pihak atasan Stanislav bertanggungjawab melaporkan sebarang serangan kepada tentera umum, yang kemudian akan melaporkan kepada Andropov mengenai tindakan balas.

Stanislav terpaksa membuat keputusan sama ada untuk melaporkan peluru berpandu ini kepada atasan dan berisiko mencetuskan rangkaian tindak balas yang tidak akan dapat dipulihkan di antara kedua-dua pihak.

Akhirnya, beliau memutuskan bahawa laporan tersebut mungkin palsu, walaupun beliau kemudiannya teringat tekaannya itu hanya 50% benar. Stanislav mendakwa bahawa beliau tidak pernah mempercayai sistem amaran awal.

Sebelum berkhidmat ketika Perang Dingin, Stanislav Petrov belajar dalam jurusan kejuruteraan diKolej Tinggi Kejuruteraan Teknikal Radio Kiev Tentera Udara Soviet.

Beliau kemudian menyertai Angkatan Pertahanan Udara dan dengan cepat dinaikkan pangkat untuk menjadi Kolonel.

Mereka yang mengenali Stanislav dan peranannya menyifatkan sikap tenang beliau untuk menghindarkan apa yang mungkin menjadi bencana.

Walaupun komputer menegaskan bahawa ancaman tersebut berada pada tahap tertinggi, namun Stanislav kekal tenang dan memutuskan bertentangan dengan apa yang dilaporkan komputer.

Anggaran tersebut memberitahu bahawa sebaik sahaja peluru berpandu dilancarkan, hanya terdapat masa 25 minit sebelum letupan berlaku.

"Tidak ada peraturan tentang berapa lama kita dibenarkan untuk berfikir sebelum melaporkan serangan. Tetapi kita tahu bahawa setiap saat penangguhan membuatkan masa berharga lenyap, dan kepimpinan tentera dan politik Kesatuan Soviet perlu diberitahu tanpa berlengah-lengah. Apa yang saya harus lakukan adalah mengangkat gagang telefon dan menyambungkan talian dengan komander atasan, namun saya tak mampu bergerak. Saya rasa seperti saya sedang duduk di atas kuali yang sangat panas," kata Stanislav .

Walaupun beliau memutuskan untuk tidak melaporkan peluru berpandu itu, Stanislav melaporkan amaran itu sebagai kerosakan sistem.

Stanislav mengakui bahawa beliau percaya bahawa sekiranya Amerika memulakan perang, ia akan menjadi lebih parah.

Akhirnya, mereka mendapati bahawa terdapat kesilapan pada sistem itu. Sistem tersebut pada mulanya telah dihasilkan lebih cepat daripada yang sepatutnya kerana Amerika Syarikat memperkenalkan produk yang sama.

Kolonel Stanislav Petrov menerima anugerah dari Persatuan Warga Dunia untuk perkhidmatannya di Serpukhov-15 dan dianugerahkan Hadiah Keamanan Dresden.

Pada tahun 2014, sebuah dokumentari dihasilkan mengenai beliau bertajuk "The Man Who Saved the World." Walaupun perkara ini membuatkan beliau terkenal, Stanislav Petrov berpendapat bahawa dia tidak layak mendapat perhatian.

"Saya hanya berada di tempat yang betul pada masa yang tepat," katanya. Stanislav Petrov meninggal pada usia 77 tahun di Fryazino, Rusia pada bulan Mei 2017.

Jika Stanislav tidak mengikut kata hatinya dan terus melaporkan bahawa Amerika Syarikat telah melancarkan 5 unit peluru berpandu menyerang Kesatuan Soviet, mungkin sejarah akan berubah dan dunia tak seperti yang kita diami sekarang ini.


Kenapa Luka Hirisan Kertas Sangat Menyakitkan?

Setiap daripada kita pasti pernah mempunyai pengalaman tercedera kerana terkena hirisan kertas. Tidak kiralah ketika membaca buku, memegang kertas dan sebagainya. Walaupun hirisan tersebut di jari tidaklah begitu besar, sakitnya begitu mencucuk seolah-olah terkena renjatan elektrik.

Selain itu, anda juga akan berasa tidak selesa untuk beberapa hari akibat daripada kecederaan kecil ini. Persoalannya, mengapakah kecederaan akibat hirisan daripada kertas ini begitu menyakitkan?

Bagi mengetahui sebabnya, adalah penting untuk kita ketahui anatomi sistem tubuh badan manusia. Lapisan kulit manusia mempunyai banyak neuron. Sesetengah daripada neuron ini yang dikenali sebagai nociceptor  berfungsi untuk mengesan sebarang ancaman terhadap kulit seperti perubahan cuaca, pendedahan kepada bahan kimia dan sebarang tekanan ke atas kulit.

Apabila terdapat tekanan pada kulit seperti pukulan atau hirisan kertas, nociceptor akan menghantar signal kepada otak mengenai kecederaan tersebut. Oleh itu, otak akan membuatkan kita percaya kita sedang sakit dan mengalami kecederaan.

Menurut Gabriel Neal, Assistant Professor di Texas A&M University, kewujudan deria sentuhan yang kuat di bahagian jari, bibir dan lidah menjadikannya begitu sensitif terhadap sentuhan. Oleh itu, apabila terdapat kecederaan pada kawasan yang sensitif ini maka kesan sakitnya juga lebih kuat.

Jika dilihat daripada mata kasar, bahagian tepi kertas kelihatan begitu licin dan rata sekali. Walau bagaimanapun, jika dilihat pada tahap mikroskopik, bahagian tepi kertas sebenarnya mempunyai struktur yang bergerigi.

Oleh itu, apabila jari anda terhiris dengan kertas, ianya seolah-olah jari anda dihiris dengan gergaji, bukannya pisau. Selain itu, lapisan kulit yang tercedera ini juga terdedah dengan lapisan cecair kimia yang biasanya terdapat pada kertas seterusnya menjadikannya lebih sakit.

Sementara itu, bagi buku-buku pula, bahagian tepi kertas juga mungkin mengandungi banyak bakteria kerana buku tersebut telah disentuh oleh ramai manusia. Oleh itu, sekiranya anda mendapat luka akibat daripada hirisan kertas buku, disarankan untuk membasuh tangan dengan air bersih.

Walau hirisan kertas pada jari nampak begitu halus, ia sebenarnya jauh menembusi permukaan kulit. Akibatnya, tidak banyak pendarahan yang berlaku. Ini menyebabkan lapisan tisu dan neuron yang rosak itu kekal terdedah.

Apabila tercedera, pendarahan yang berlaku sememangnya bagus kerana ianya memainkan peranan penting dalam proses pemulihan. Malangnya, pendarahan biasanya tidak berlaku atau terlalu sedikit bagi kecederaan yang disebabkan hirisan kertas. Oleh itu apabila setiap jari bergerak dan bersentuhan, kawasan luka tersebut akan terbuka dan tutup, menghasilkan tekanan dan mengganggu neuron ini.

Kesan psikologi juga dikatakan menyebabkan mengapa luka daripada hirisan kertas begitu menyakitkan. Perkara ini kerana kita cenderung untuk melihat luka hirisan tersebut berulang kali, lalu mengingatkan diri kita bahawa kita mengalami kesakitan daripada kecederaan tersebut.

Memandangkan kita menggunakan jari hampir setiap masa, akibat daripada luka hirisan ini kita akan melebih berhati-hati untuk memastikannya tidak tersebut. Perlakuan ini memberi signal kepada otak bahawa luka tersebut sangat menyakitkan. Secara mudahnya, kecederaan daripada hirisan kertas ini menghasilkan respon emosi yang kompleks kepada otak.

Sekiranya anda gemarkan penerangan mengenai perkara ini dalam bentuk visual, sila tonton video penjelasan ringkas daripada Scientific American di bawah.